ΟΛΥΜΠΙΑΚΟΣ: 12 Δεκ 2013\nΟ Στράτος Περπέρογλου ήταν καθοριστικός στην ανατροπή επί της Σιένα, έχοντας 18 πόντους στο ενεργητικό του, όλους στο δεύτερο ημίχρονο.\nΑναλυτικά οι δηλώσεις του φόργουορντ των πρωταθλητών Ευρώπης, μετά το νικηφόρο ματς στο ΣΕΦ επί της Σιένα με σκορ 78-73…\n«Δεν μπήκαμε καλά στο παιχνίδι. Δεν ήμασταν καλοί στην άμυνα. Ήμασταν άστοχοι και, πριν καλά-καλά το καταλάβουμε, μείναμε πίσω στο σκορ με διαφορά. Στην τελευταία περίοδο το παλέψαμε, βάλαμε μεγάλα σουτ, και καταφέραμε μια ακόμη ανατροπή.\nΘα πρέπει να προσέξουμε το γεγονός πως σε ορισμένα ματς δεν κάνουμε καλό ξεκίνημα. Θα είναι λάθος να νομίζουμε πως ό,τι και αν γίνει σε ένα ματς, όσο άσχημα αν παίξουμε, στο τέλος θα κερδίζουμε πάντα. Απόψε, αν είχαμε μία πιο ανταγωνιστική ομάδα ως αντίπαλο, ίσως να μην τα καταφέρναμε.\nΝιώθω καλά στον Ολυμπιακό. Στη δεύτερή μου χρονιά αισθάνομαι καλύτερα και είμαι πάντα έτοιμος ώστε να βοηθάω την ομάδα. Ήταν για εμένα και ένα ματς ειδικών συνθηκών, καθώς έπαιξα και στο «4», λόγω απουσιών που έχουμε».\nΌλα τα καλάθια του Θρύλου και κάποιες εντυπωσιακές τάπες από τον αγώνα με τη Σιένα στο άδειο ΣΕΦ.\nΓια περισσότερα βίντεο, δείτε τη νέα μας σελίδα http://olympiacosblogtube.blogspot.gr/\nΟ Αντόνιο Μοαμέντ μετά το deal με την Κλαμπ Αμέρικα εξακολουθεί να... ονειρεύεται την απόκτηση του Σαβιόλα ενώ έχει ως στόχο και τον Αϊμάρ.\nΟ Αργεντινός τεχνικός συμφώνησε με την Αμέρικα για να την καθοδηγήσει στο πρωτάθλημα Κλαουσούρα του 2014 με τους Μεξικανούς να μεταδίδουν πως τα είπε ήδη με την διοίκηση για τους παίκτες που θέλει.\nΟ Μοαμέντ εκτός από τον Χαβιέρ Σαβιόλα επιζητά και την απόκτηση του Πάμπλο Αϊμάρ ο οποίος συνεχίζει την καριέρα του στην Μαλαισία και είναι συμπαίκτης του Λουτσιάνο Φιγκερόα. Είναι βέβαια εξαιρετικά δύσκολο έως απίθανο -ακόμα και εάν η Κλαμπ Αμέρικα καταθέσει προσφορά τον Γενάρη- ο επιθετικός του Ολυμπιακού να αφήσει το Λιμάνι...\nΕντυπωσιακό κάρφωμα... τσεκούρι από τον Μπρεντ Πέτγουεϊ στον αγώνα με τη Σιένα στο άδειο ΣΕΦ, με τον εκφωνητή της αναμέτρησης να... ουρλιάζει εντυπωσιασμένος από την φάση!\nΣτο γεγονός ότι η ομάδα «χτύπησε» το ματς παρά το γεγονός ότι ήταν βαθμολογικά αδιάφορη, στάθηκε ο αρχηγός των Νέων του Ολυμπιακού, Κωνσταντίνος Βλάχος.\nΟ νεαρός ποδοσφαιριστής τόνισε: «Αποχαιρετάμε τη διοργάνωση απογοητευμένοι αλλά με καλές εντυπώσεις. Απογοητευμένοι γιατί μετά από το ματς της Μπενφίκα με την Παρί που ήρθε 1-1 στο 93’ χάσαμε τις ελπίδες για πρόκριση, έτσι είναι όμως το ποδόσφαιρο τώρα κοιτάμε μπροστά και βλέπουμε τα ματς του πρωταθλήματος.\nΣίγουρα θα είχαμε ένα κίνητρο παραπάνω αν έπαιρνε τη νίκη η Μπενφίκα, αλλά δεν ήρθε. Και πάλι όμως μπήκαμε εμείς μέσα στο γήπεδο δυνατά για να πάρουμε τη νίκη γιατί παίζουμε και για τον κόσμο και για τη φανέλα.\nΈχουμε ένα δύσκολο ματς μπροστά μας απέναντι στον Άρη και προερχόμαστε από την ισοπαλία με τον Αστέρα Τρίπολης και σίγουρα θέλουμε τη νίκη για να πλησιάσουμε τις πρώτες θέσεις».\nΟσον αφορά για τις εμπειρίες που αποκόμισε η ομάδα: «Είναι μία μεγάλη διοργάνωση και αποκτήσαμε εμπειρίες και εμείς αλλά και οι προπονητές, καθώς αντιμετωπίζουμε μεγάλες ομάδες και είναι κάτι σημαντικό για εμάς τους νεαρούς ποδοσφαιριστές».\nΠολύ σημαντική εντός έδρας νίκη κόντρα στην Μπάγερν Μονάχου πανηγύρισε η Μάλαγα με 77-72 παίρνοντας προβάδισμα... πρόκρισης μία αγωνιστική πριν το τέλος της πρώτης φάσης.\nΟι γηπεδούχοι κυριάρχησαν απόλυτα στο πρώτο και το τελευταίο δεκάλεπτο, χρονικό διάστημα που αποδείχτηκε αρκετό να τους χαρίσει την τέταρτη νίκη τους σε εννιά αναμετρήσεις. Στον αντίποδα η Μπάγερν είχε το προβάδισμα στο μεγαλύτερο μέρος του δευτέρου ημιχρόνου, αλλά για άλλη μία φορά λύγισε στο τέλος.\nΚορυφαίος σκόρερ των Ανδαλουσιανών και του αγώνα ο Βρετανός φόργουορντ Νικ Κάνερ-Μίντλεϊ ο οποίος σταμάτησε στους 17 πόντους, ενώ 13 πρόσθεσε ο Χετσχάιμερ.\nΑπό την πλευρά των ηττημένων ο Μάλκολμ Ντιλέινι προσπάθησε με 14 πόντους κι επτά ασίστ, αλλά δεν κατόρθωσε να οδηγήσει την ομάδα του Σβέτισλαβ Πέσιτς στη νίκη.\nΟ Ολυμπιακός νίκησε με 78-73 τη Σιένα για την 9η αγωνιστική της Ευρωλίγκα, με την αγαπημένη του... συνήθεια, την ανατροπή!\nΓια ένα ακόμη ματς ο Ολυμπιακός αρνήθηκε να χάσει! Επέστρεψε από το -15 στο άδειο ΣΕΦ και με πρωταγωνιστές Σπανούλη-Περπέρογλου έφτασε τις 21 νίκες σε ισάριθμα ματς.\nΟ Πρωταθλητής Ευρώπης άφησε τους πάντες να πιστεύουν πως... θα έχανε για πρώτη φορά. Έπαιζε χωρίς Μπέγκιτς, Πρίντεζη και… κόσμο, βρέθηκε στο -15, η Σιένα σκόραρε με κάθε πιθανό κι απίθανο τρόπο, αλλά ο τελευταίος λόγος ανήκει και πάλι στους ερυθρόλευκους.\nΜε επική επίθεση στην τέταρτη περίοδο, όταν είχε 11/11 σουτ (!) και ηγέτες τους Βασίλη Σπανούλη (16π.) και Στράτο Περπέρογλου (18π.) ο Ολυμπιακός έκανε τη μεγάλη ανατροπή και επικράτησε των Ιταλών διατηρώντας το αήττητό του για 21ο σερί ματς.\nΟργίασε ο Γκριν με 28 πόντους για τους Ιταλούς, που έπαιξαν χωρίς τον Χάκετ.\nΜάντζαρης, Σπανούλης, Λοτζέσκι, Αγραβάνης και Ντάνστον ήταν η πρώτη πεντάδα του Γιώργου Μπαρτζώκα, ο οποίος είχε ξανά στη διάθεσή του τον Σίμονς, αλλά όχι και τους τιμωρημένους Μπέγκιτς και Πρίντεζη. Ο Ολυμπιακός ξεκίνησε... «κρύος» το ματς και χρειάστηκε 2:40 για να σκοράρει με τρίποντο του Μάντζαρη, ενώ έχοντας 1/11 σουτ στα πρώτα έξι λεπτά επέτρεψε στη Σιένα να έχει σταθερό προβάδισμα. Η ικανότητα του Σπανούλη να παίρνει φάουλ (κέρδισε επτά στην πρώτη περίοδο) έδωσε λύσεις στους ερυθρόλευκους και το καταπληκτικό κάρφωμα του Πέτγουεϊ αφύπνισε τους συμπαίκτες του που ισοφάρισαν σε 15-15, προτού ο Κάρτερ σκοράρει στην εκπνοή της περιόδου (15-17).\nΈνα σερί προσωπικών φάσεων του Πέτγουεϊ, με τρίποντο, τάπα και alley-hoop, έδωσαν στον Ολυμπιακό το πρώτο του προβάδισμα με +1, αλλά αυτό αποδείχτηκε... προσωρινό. Αστοχία, χαμένες βολές και ριμπάουντ, όπως επίσης και έλλειψη ενέργειας και συγκέντρωσης στην άμυνα, επέτρεψαν στην Ιταλική ομάδα να ανακτήσει τα ηνία. Γκριν, Ρες, Κάρτερ και Νέλσον έκαναν ζημιά στους ερυθρόλευκους, αν και ο υπ’ αριθμόν ένα κίνδυνος από τους Ιταλούς, ο Ντάνιελ Χάκετ, παρέμενε στον πάγκο από το ξεκίνημα. Οι φωνές του Μπαρτζώκα στα τάιμ άουτ δεν... έπιασαν τόπο και με ένα σερί 8-0 οι φιλοξενούμενοι έκλεισαν το ημίχρονο στο +11 (25-36), με τον Ολυμπιακό να έχει 7/27 σουτ, 9/14 βολές και 8 λάθη.\nΕπιστρέφοντας από τα αποδυτήρια ο πρωταθλητής Ευρώπης ήταν πιο ζωηρός στην επίθεση, αλλά ταυτόχρονα και περισσότερο αναποτελεσματικός στην άμυνα, γεγονός που επέτρεψε στους πρωταθλητές Ιταλίας να ξεφύγουν με +14 (33-47) στα μέσα της τρίτης περιόδου. Ο τεχνικός των ερυθρόλευκων χαμήλωσε το σχήμα του με Περπέρογλου στο «4» και Πέτγουεϊ στο «5» για να πιέσει, αλλά από δύο ακόμη χαμένα ριμπάουντ η διαφορά έφτασε και στους 15 μπαίνοντας στο τελευταίο τρίλεπτο. Ένα ξέσπασμα του Περπέρογλου επέτρεψε στο Θρύλο να πλησιάσει στους εννιά, αλλά ο Γκριν με δύο φοβερά δύσκολα σουτ έκλεισε την περίοδο βάζοντας ξανά τη Σιένα σε… διψήφια απόσταση (46-57).\nΟ "Πέρπε", συνεχίζοντας τις τελευταίες του καλές εμφανίσεις, με προσωπικά καλάθια προσπαθούσε… μόνος του να γυρίσει το ματς, όμως ο Γκριν συνέχιζε να εκτελεί και η Σιένα κρατούσε ήταν μπροστά στο σκορ. Ο Σπανούλης επέστρεψε στο παρκέ έξι λεπτά πριν το τέλος με τρίποντο, ενώ ένα ακόμη τέτοιο από τον... «καυτό» Περπέρογλου έφεραν τον Ολυμπιακό στο -5 (61-66) πέντε λεπτά πριν το τέλος. Ο Γκριν και πάλι έδωσε ανάσες στην ομάδα του, αλλά ο Ολυμπιακός πλέον πείσμωσε, δεν τα παράτησε και μείωσε στους τέσσερις με διαδοχικά καλάθια του αρχηγού του (68-72), ενώ με τρίποντο του Περπέρογλου έφτασε στον πόντο (71-72) στα 100’’ πριν το τέλος. Ο Γκριν αστόχησε σε μια βολή και ο Ολυμπιακός προηγήθηκε με τρίποντο του Σπανούλη στα 53’’ και έφτασε στο 76-73 με τον Λοτζέσκι. Η Σιένα πέταξε όλες τις ευκαιρίες της στα σκουπίδια και ο Ολυμπιακός επικράτησε 78-73, τείνοντας να γίνει... μετρ των ανατροπών, αφού ακόμα και στην κακή του μέρα, μετά από καιρό, αρνήθηκε και πάλι να χάσει, συνεχίζοντας... απτόητος την πορεία του.\nΔεκάλεπτα: 15-17, 25-36, 46-57, 78-73.\nΟλυμπιακός (Μπαρτζώκας): Πέτγουεϊ 9, Λο 6, Ντάνστον 7, Σπανούλης 16, Περπέρογλου 18, Σλούκας 8, Αγραβάνης, Μάντζαρης 3, Καββαδάς 1, Λοτζέσκι 10.\nΣιένα (Κρέσπι): Βιτζιάνο 4, Χάντερ 6, Κούρνο 4, Ρότσεστι 2, Κάρτερ 10, Ρες 10, Όρτνερ, Νέλσον 9, Γκριν 28.\nΤη δεύτερη αγωνιστική από τις τρεις συνολικά της τιμωρίας τους συμπλήρωσαν κόντρα στη Σιένα οι Μίρζα Μπέγκιτς και Γιώργος Πρίντεζης.\nΟ Σλοβένος σέντερ και ο υπαρχηγός των πρωταθλητών Ευρώπης, βρέθηκαν φυσικά στο ΣΕΦ και παρακολούθησαν με μεγάλη αγωνία τις προσπάθειες των συμπαικτών τους.\nΜαζί τους καθόταν και ο Βενιαμίν του Ολυμπιακού Ανδρέας Χριστοδούλου.\nΜπέγκιτς και Πρίντεζης θα είναι κανονικά στη διάθεση του Γιώργου Μπαρτζώκα και πάλι, στο ξεκίνημα του TOP 16…\nΠοτέ δεν αφήνουν μόνη την ομάδα οι πρόεδροι της ΚΑΕ Ολυμπιακός, Παναγιώτης και Γιώργος Αγγελόπουλος.\nΟι ισχυροί άνδρες των πρωταθλητών Ευρώπης, παρακολούθησαν από τα επίσημα του ΣΕΦ το παιχνίδι με τη Σιένα για την 9η αγωνιστική των ομίλων της Ευρωλίγκας.\nΜπορεί το παιχνίδι να πραγματοποιήθηκε κεκλεισμένων των θυρών λόγω τιμωρίας για τα όσα έγιναν στο παιχνίδι με την Γαλατάσαραϊ, ωστόσο οι πρόεδροι του Θρύλουν ήταν και πάλι εκεί!\nΜαζί τους παρακολούθησαν το παιχνίδι ο γενικός διευθυντής της ΚΑΕ Ολυμπιακός Χρήστος Σταυρόπουλος και ο επίτιμος πρόεδρος του Ερασιτέχνη, Λεωνίδας Θεοδωρακάκης.\nΗ Nova ανακοίνωσε τη μετάδοση των κληρώσεων για τις επόμενες φάσεις του champions league και του Europa League με το ενδιαφέρον να στρέφεται στους αντιπάλους που θα προκύψουν για τον Ολυμπιακό και τον ΠΑΟΚ.\nH «καρδιά» του ευρωπαϊκού ποδοσφαίρου χτυπάει στα κανάλια Novasports! Οι συνδρομητές των αθλητικών καναλιών της Nova, την Δευτέρα 16 Δεκεμβρίου από τις 12:30 θα έχουν την ευκαιρία να παρακολουθήσουν μέσω του Novasports 1 & Novasports 1 HD τις κληρώσεις για τις επόμενες φάσεις του champions league και του Europa League με το ενδιαφέρον να στρέφεται στους αντιπάλους που θα προκύψουν για τον Ολυμπιακό και τον ΠΑΟΚ.\nΑπό τις 12:30 τα Novasports 1 & Novasports 1 HD θα μας βάλουν στο κλίμα των κληρώσεων με την εκπομπή που θα παρουσιάσουν οι Γιώργος Λιώρης και Γιώργος Λυκουρόπουλος. Η κλήρωση του UEFA Champions League για τη φάση των «16» θα ξεκινήσει στις 13:00 σε περιγραφή του απεσταλμένου των αθλητικών καναλιών της Nova, Ισίδωρου Πρίντεζη. Στη συνέχεια και σε ζωντανή σύνδεση με τις εγκαταστάσεις του Ρέντη, ο Νίκος Γαβαλάς θα μεταφέρει τα πρώτα σχόλια των καλεσμένων για τον αντίπαλο των «ερυθρολεύκων».\nΣτις 14:00 οι συνδρομητές των καναλιών Novasports θα έχουν την ευκαιρία να παρακολουθήσουν την διαδικασία της κλήρωσης του UEFA Europa League για τη φάση των «32» αλλά και τη φάση των «16» σε περιγραφή του Ισίδωρου Πρίντεζη, να πληροφορηθούν τους αντιπάλους του ΠΑΟΚ και στη συνεχεία να ενημερωθούν για τις πρώτες δηλώσεις και αντιδράσεις των καλεσμένων του Κωστή Μπότσαρη από τη Θεσσαλονίκη.\nΟ Αντώνης Καρπετόπουλος θα εμπλουτίσει με τα σχόλιο και τις αναλύσεις του τόσο την εκπομπή όσο και τις κληρώσεις. H εκπομπή μαζί με τις κληρώσεις θα προβληθούν και μέσω του Web TV από το www.Novasports.gr.\nO Mίτσελ θα κάνει ξανά rotation έχοντας την πρόθεση να ξεκουράσει παίκτες στον αγώνα με τον Άρη την ερχόμενη Κυριακή.\nΟ Ισπανός τεχνικός έχει κατά νου να έχει και πάλι βασικό τον Μιγκέλ Τόρες στο δεξί άκρο της άμυνάς του καθώς ο συμπατριώτης του βελτιώνεται διαρκώς και αισθητά. Ο Μίτσελ δεν θα προβεί σε πολλές διαφοροποιήσεις όμως έχει στα πλάνα του να μην καταπονήσει περισσότερο ειδικά ορισμένους παίκτες που έχουν τραβήξει... κουπί σε Ελλάδα και Ευρώπη.\nΑπό την στιγμή που την Πέμπτη δεν έκανε δοκιμές ενδεκάδας (όπως ήταν φυσικό καθώς η επόμενη προπόνηση μετά από αγώνα περιλαμβάνει πάντα αποθεραπεία για τους βασικούς) αυτές θα γίνουν την Παρασκευή και το Σάββατο, οπότε και θα παρθούν οι τελικές αποφάσεις για την 11άδα.\nΣτην ποιότητα του ρόστερ του Ολυμπιακού αναφέρθηκε ο Ζόραν Μιλίνκοβιτς ενόψει της αναμέτρησης του Άρη κόντρα στους ερυθρόλευκους.\nΟ τεχνικός των «κίτρινων», με δηλώσεις του στο συνδρομητικό κανάλι, αναφέρθηκε στην υποχρέωση της ομάδας του να δίνει το 100% των δυνατοτήτων της σε κάθε παιχνίδι.\nΤι σκέφτεται ένας προπονητής, όταν έχει να αντιμετωπίσει μια ομάδα η οποία βρίσκεται 30 βαθμούς πάνω από τη δική του;\n«Σίγουρα ο Ολυμπιακός έχει τα πάντα, όντας ο κυρίαρχος του πρωταθλήματος. Τόσο ως ομάδα, όσο και ως ποιότητα ο Ολυμπιακός υπερέχει και νομίζω πως η πρόκρισή του στην επόμενη φάση του Champions League, φανερώνει το πόσο ψηλά βρίσκεται, αλλά και τη δουλειά που γίνεται εκεί. Όμως η ομορφιά του ποδοσφαίρου είναι πως υπάρχει πάντα η πιθανότητα να πάρει κάτι και αυτός που δεν είναι σε καλή θέση. Εχουμε, λοιπόν, υποχρέωση προς την Αρειανή οικογένεια να τα δώσουμε όλα. Σ’ αυτό το παιχνίδι θα μπούμε με θέληση, με πάθος και θα προσπαθήσουμε για το καλύτερο. Ισως, να πάρουμε ένα θετικό αποτέλεσμα».\nΘυμίζει μάχη Δαϋιδ εναντίον Γολιάθ, αυτός ο αγώνας;\n«Μοιάζει, αλλά επαναλαμβάνω πως έχουμε υποχρέωση να παλέψουμε και να χτυπήσουμε το παιχνίδι. Είναι μια δύσκολη χρονιά για τον Αρη και δουλεύουμε για την ιστορία της ομάδας, ώστε σε κάθε παιχνίδι να δίνουμε το 100% των δυνατοτήτων μας».\nΠως μπορεί να περιορίσει ο Αρης τον Ολυμπιακό;\n«Δεν χρειάζεται να περιγράψω την ποιότητα του Ολυμπιακού. Εχει στο ρόστερ του σχεδόν τρεις ίδιες ενδεκάδες! Δεν είναι, δηλαδή, μόνο το ότι έχει καλή πρώτη ομάδα, με καλά ονόματα και καλούς παίκτες, αλλά αυτό ακολουθεί και πιο κάτω. Εχουν τα πάντα».\nΜέχρι το τέλος του 2013 με τι συγκομιδή θα είστε ικανοποιημένος; Ακολουθούν μετά τον Ολυμπιακό, ο Αστέρας Τρίπολης και ο ΠΑΣ Γιάννενα..\n«Είναι δύσκολο να προβλέψω και κανένας προπονητής δεν πρέπει να κάνει πρόβλεψη. Το λέω ξανά, έχουμε την υποχρέωση να δώσουμε το 100%. Θα χτυπήσουμε όλα τα ματς και πιστεύω να έρθουν τα αποτελέσματα».\nΟλοένα και πλησιάζει προς την κλήση του προς την Εθνική ανδρών της Νιγηρίας ο Μάικλ Ολαϊτάν, όπως αναφέρει σε δημοσίευμά του το "gazzetta.gr".\nΟ Ολαϊτάν έχει τραβήξει τα βλέμματα ανθρώπων του ποδοσφαίρου και δημοσιογράφων από την χώρα του και, όπως είχαμε αναφέρει, εδώ και μέρες (δείτε το σχετικό θέμα ΕΔΩ), βρισκόταν στο μικροσκόπιο και του επιτελείου της Εθνικής ανδρών της Νιγηρίας.\nΈτσι τον νεαρό άσο είδαν εν... δράσει "κατάσκοποι" και της Κ-20 της Νιγηρίας αλλά και του μεγάλου αντιπροσωπευτικού συγκροτήματος. Το... πόρισμα που έχει βγει, σύμφωνα με το δημοσέιευμα, είναι θετικό με τον παίκτη του Ολυμπιακού να είναι πια μία ανάσα από την κλήση του στην μεγάλη Εθνική και ουσιαστικά πολύ κοντά σε μία ακόμα ποδοσφαιρική επιβράβευση.\nΗ ΤΣΣΚΑ Μόσχας πήρε τη νίκη κόντρα στην Μπαρτσελόνα, κάλυψε το -9 του πρώτου γύρου και... έστειλε τους "μπλαουγκράνα" και τον Παπανικολάου στον όμιλο του Ολυμπιακού στο Top 16!\nΟι Μοσχοβίτες παρουσιάστηκαν πιο σοβαροί στο τέλος και κατάφεραν όχι μόνο να πάρουν τη νίκη από την Μπαρτσελόνα, αλλά και τη διαφορά της ήττας του πρώτου γύρου. Έτσι, αν δεν αλλάξει κάτι με τα αποτελέσματα της τελευταίας αγωνιστικής (Παρτιζάν-ΤΣΣΚΑ Μόσχας 19/12, Μπαρτσελόνα-Μπουντιβέλνικ 20/12) η Φενέρμπαχτσε/Ούλκερ και η Μπαρτσελόνα θα διασταυρωθούν στον Ε' όμιλο του Top 16 μαζί με τον Ολυμπιακό.\nΜε τις δύο ομάδες να συμβαδίζουν στο σκορ ένα σερί 6-0 στις αρχές του τέταρτου δεκαλέπτου έδωσε μικρό προβάδισμα στους γηπεδούχους (59-52). Δύο μεγάλα τρίποντα από τους Όλεσον και Ναβάρο προσπάθησαν να ρίξουν τη διαφορά (66-60 στο 36'), αλλά οι Σάσα Καούν και Μίλος Τεόντοσιτς είχαν... απαντήσεις.\nΗ ΤΣΣΚΑ Μόσχας είχε βρει τον ρυθμό της, με την Μπαρτσελόνα να μην μπορεί να κρατήσει ούτε το +9 της Βαρκελώνης.\nΗ ομάδα του Τσάβι Πασκουάλ παρατάχθηκε δίχως τους Κώστα Παπανικολάου που έχει ίωση και τον Έραζεμ Λόρμπεκ, αντιθέτως είχε για πρώτη φορά μαζί της για φέτος τον Μπραντ Όλεσον.\nΤα δεκάλεπτα: 20-21, 42-31, 53-52, 79-65\nΤΣΣΚΑ Μόσχας (Μεσίνα): Τεόντοσιτς 5 (1/4δίπ., 1/4τρίπ., 3ριμπ., 4ασ.), Μίτσοβ 6 (2/6δίπ., 0/1τρίπ., 2/2βολ., 3ριμπ., 2λάθ.), Φριντζόν 8 (3/4δίπ., 0/1τρίπ., 2/2βολ., 1ριμπ., 1ασ.), Τζάκσον 9 (2/3δίπ., 1/2τρίπ., 2/2βολ., 3ριμπ.), Πάργκο (0/2τρίπ.), Κρστιτς 12 (5/7δίπ., 2/6βολ., 3ριμπ., 1λάθ.), Γουίμς 15 (4/9δίπ., 1/2τρίπ., 4/6βολ., 5ριμπ., 1κλ., 1λάθ., 5ασ.), Βοροντσέβιτς 10 (2/2δίπ., 2/3τρίπ., 8ριμπ., 1ασ.), Καούν 6 (3/5δίπ., 0/1βολ., 3ριμπ., 1κλ., 1λάθ., 2ασ.), Χάινς 8 (4/7δίπ., 0/1βολ., 6ριμπ., 2κλ., 1λάθ., 2ασ.)\nΜπαρτσελόνα (Πασκουάλ): Πουλέν 5 (1/2δίπ., 1/1τρίπ.), Ντόρσεϊ 4 (2/2δίπ., 4ριμπ., 1κόψ.), Σάδα 8 (3/5δίπ., 2/5βολ., 4ριμπ., 1κλ., 1λάθ.,. 3ασ.), Χουέρτας 2 (1/1δίπ., 0/1τρίπ., 1λάθ.), Αμπρίνες (1ριμπ.), Ναβάρο 12 (0/2δίπ., 3/7τρίπ., 3/4βολ., 1ριμπ., 4λάθ., 5ασ.), Τοντόροβιτς (0/1δίπ., 2ριμπ., 1λάθ.), Εζόνια 5 (1/3δίπ., 1/1τρίπ., 1ριμπ.), Όλεσον 14 (3/5δίπ., 2/4τρίπ., 2/2βολ., 1ριμπ.), Λάμπε (0/3δίπ., 0/1βολ., 3ριμπ., 1λάθ.), Νάχμπαρ 5 (2/8δίπ., 0/4τρίπ., 1/2βολ., 6ριμπ., 1λάθ., 4ασ.), Τόμιτς 10 (5/9δίπ., 0/1τρίπ., 10ριμπ., 2κλ.)\nΤΣΣΚΑ Μόσχας: 26/48δίπ., 5/15τρίπ., 12/20βολ., 28-9ριμπ., 6κλ., 6λάθ., 14ασ.\nΜπαρτσελόνα: 18/41δίπ., 7/20τρίπ., 8/13βολ., 27-9ριμπ., 3κλ., 12λάθ., 14ασ.\nΟι Κριστιάν Καρεμπέ, Γιάννης Μανιάτης και Κώστας Μήτρογλου βρέθηκαν στο τηλεοπτικό... επίκεντρο λόγω Μουντιάλ.\nΤηλεοπτικό συνεργείο που βρίσκεται στην Ελλάδα για να κάνει ειδικό θέμα για το Παγκόσμιο Κύπελλο και την Εθνική της χώρας μας επισκέφτηκε και τις εγκαταστάσεις του Ολυμπακού.\nΜίλησε με τους Γιάννη Μανιάτη, Κώστα Μήτρογλου και τον Κριστιάν Καρεμπέ.\n«Δεν γνωρίζεις κάθε μέρα έναν νικητή Παγκοσμίου Κυπέλλου», ήταν το σχόλιο του παραγωγού του ρεπορτάζ για τον Καρεμπέ.\nΗ συγκεκριμένη εταιρεία παραγωγής με έδρα την Αγγλία, συνεργάζεται με την FIFA με το τηλεοπτικό story να έχει τίτλο: «Στο δρόμο για το Μουντιάλ».\nΟι ποδοσφαιριστές του Ολυμπιακού επανήλθαν στο Ρέντη, για να αρχίσουν την προετοιμασία τους για το ματς με τον Άρη, την προσεχή Κυριακή.\nΗ μεγαλειώδης πρόκριση στους «16» του Champions League επιτεύχθηκε και πλέον ο Ολυμπιακός επανέρχεται στις υποχρεώσεις του εντός Ελλάδας. Επόμενος αντίπαλος είναι ο Άρης και σε εκείνον συγκεντρώνεται το ενδιαφέρον. Η προετοιμασία άρχισε από την Πέμπτη και στην πρώτη προπόνηση μετά το ρεπό της Τετάρτης συμμετείχαν οι ποδοσφαιριστές που δεν αγωνίστηκαν (καθόλου ή για μεγάλο διάστημα) κόντρα στην Άντερλεχτ.\nΤο βάρος έπεσε στην τεχνική, τον έλεγχο της μπάλας και τα τελειώματα των φάσεων. Το κρύο ήταν αρκετό κατά τη διάρκεια της απογευματινής προπόνησης και οι ποδοσφαιριστές έριξαν αρκετό τρέξιμο, προκειμένου να διατηρούν τον ρυθμό τους. Στη συνέχεια δούλεψαν και το πόδι τους, πραγματοποιώντας σουτ προς την εστία, σέντρες και παράλληλες μπαλιές.\nΘεραπεία και αερόβιο πρόγραμμα έκαναν ο Γιάννης Μανιάτης και ο Κώστας Μήτρογλου. Κανονικά γυμνάστηκαν οι υπόλοιποι ποδοσφαιριστές. Αποθεραπεία έκαναν όσοι έπαιξαν κόντρα στους Βέλγους. Αύριο η προπόνηση είναι προγραμματισμένη για τις 11:00.\nΌπως αναφέρουν οι κάτωθι ιστοσελίδες, για τη σημερινή αναμέτρηση της Euroleague Ολυμπιακός - Σιένα (21:00 - NS3), θα υπάρχει live streaming, από τα παρακάτω links, που κυκλοφορούν ελεύθερα στο διαδίκτυο, για όλους τους χρήστες, εσωτερικού και εξωτερικού.\n* Στο παράθυρο που θ'ανοίξει, κάντε κλικ πάνω δεξιά στο SKIP AD και θα μεταφερθείτε στη σελίδα που προβάλλει τον αγώνα.\nΑκόμα μία διάκριση για τον Ολυμπιακό και πιο συγκεκριμένα για τους ποδοσφαιριστές του.\nΟι ερυθρόλευκοι κόντρα στην Άντερλεχτ νίκησαν και πήραν την πρόκριση στην επόμενη φάση του Champions League.\nΟ Θρύλος στην 6η και τελευταία αγωνιστική των ομίλων της κορυφαίας διασυλλογικής διοργάνωσης, έχει δύο παίκτες στην κορυφαία ενδεκάδα, σύμφωνα με την UEFA. Ο λόγος για τους Χαβιέρ Σαβιόλα και Λεάντρο Σαλίνο.\nΟ Αργεντίνος επιθετικός ήταν δεδομένο ότι θα κατατασσόταν στην καλύτερο σχήμα αυτής της αγωνιστικής, αφού με τα δύο γκολ που πέτυχε κόντρα στους Βέλγους, «κλείδωσε» την πρόκριση για τους ερυθρόλευκους.\nΑπό την άλλη, ο Βραζιλιάνος αμυντικός του Θρύλου, πραγματοποίησε πολύ καλή εμφάνιση στο ματς της Τρίτης και ήταν μία επιβράβευση για τον ίδιο, αφού τον τελευταίο καιρό είναι φορμαρισμένος και πραγματοποιεί πολύ καλές εμφανίσεις σε Ελλάδα και Ευρώπη.\nΤην κορυφαία ενδεκάδα της 6ης αγωνιστικής στην φάση των «32» του Champions League, απαρτίζουν και οι: Αμπιάτι (Μίλαν), Τοπράκ (Μπάγερ Λεβερκούζεν), Πικέ (Μπαρτσελόνα), Σούτνερ (Αούστρια Βιέννης), Σνάιντερ (Γαλατάσαραϊ), Κόλαρ (Βικτόρια Πλζεν), Μίλνερ (Μάντσεστερ Σίτι), Νεϊμάρ (Μπαρτσελόνα) και Χόσινερ (Αούστρια Βιέννης).\nΟ Ολυμπιακός είναι υποψήφιος αντίπαλος για τη Μάντσεστερ Γιουνάιτεντ και οι... «Red Devils» φιλοξενούν στο επίσημο σάιτ τους αφιέρωμα για τους ερυθρόλευκους!\nΟ Ολυμπιακός τη Δευτέρα θα μάθει τον αντίπαλό του για τους «16» του Τσάμπιονς Λιγκ και μέσα στους υποψήφιους είναι και η ομάδα του Ντέιβιντ Μόγιες.\nΟι «Κόκκινοι Διάβολοι» αφιέρωσαν στην επίσημη ιστοσελίδα τους αφιέρωμα για την ομάδα του Μίτσελ, στάθηκαν στο Σαβιόλα και τον Μήτρογλου, ενώ ξεχώρισαν τη νίκη επί της Μπενφίκα με 1-0!\n«Πώς τα πήγαν στο τρίτο γκρουπ; Ο Ολυμπιακός μπορεί να είναι υπερβολικά χαρούμενος με την πρόκρισή του. Παρά τις δύο ήττες από την πρώτη του ομίλου, Παρί Σεν Ζερμέν, η ελληνική ομάδα ήταν αήττητη απέναντι στους δύο άλλους αντίπαλους, την Μπενφίκα και την Άντερλεχτ. Δύο νίκες απέναντι στους Βέλγους έβαλαν τα θεμέλια για τη δεύτερη θέση, με μία ισοπαλία και μία νίκη επί της Μπενφίκα να δίνει στον Ολυμπιακό τη δυνατότητα να τερματίσει μόλις μπροστά από την πορτογαλική ομάδα. Τερμάτισαν στον όμιλο με 10 πόντους, ισόβαθμοι με τη Μπενφίκα, αλλά τα καλύτερα αποτελέσματα στους μεταξύ τους αγώνες έφεραν την επικράτηση.\nΠοιο ήταν το αποτέλεσμα που ξεχωρίζει; Αν και το 3-0 επί της Άντερλεχτ ήταν το καλύτερο αποτέλεσμα όσον αφορά το σκορ στην πορεία του Ολυμπιακού, το πιο σημαντικό αποτέλεσμα αποδείχθηκε ότι ήταν η νίκη με 1-0 εντός έδρας απέναντι στη Μπενφίκα. ΣΕ μια αμφίρροπη αναμέτρηση, ο τερματοφύλακας του Ολυμπιακού Ρομπέρτο πραγματοποίησε μια τιτάνια εμφάνιση, αρκετή για να απόκρουση η ελληνική ομάδα την ισχυρή επίθεση της Μπενφίκα αφού ο Κώστας Μανωλάς έδωσε στην γηπεδούχο ομάδα από νωρίες το προβάδισμα. Οτιδήποτε λιγότερο από αυτή την ισχνή νίκη και ίσως έχαναν τη θέση στους 16.\nΠοιοι αξίζουν να τους παρακολουθήσετε; Οι επιθετικοί του Ολυμπιακού Κώστας Μήτρογλου και Χαβιέ Σαβιόλα σημείωσαν πέντε γκολ (τρία και δύο διαδοχικά) στη φάση των ομίλων και ο τελευταίος ήταν ενθουσιασμένος με την πρόκριση της ομάδας του. Μιλώντας αφού σκόραρε στο τελευταίο ματς της ομάδας του απέναντι στην Άντερλεχτ, ο Σαβιόλα είπε: "Σήμερα ήταν μια υπέροχη, συναισθηματική μέρα για μένα, επειδή το Τσάμπιονς Λιγκ είναι μια περίβλεπτη διοργάνωση και αυτά τα γκολ είναι πολύ σημαντικά για την ομάδα μου. Ο επόμενος γύρος θα είναι δύσκολος. Πρέπει να προσπαθήσουμε για το καλύτερο, να δουλέψουμε σκληρά και να μην επαναπαυτούμε στις δάφνες της πρόκρισης στη νοκ-άουτ φάση.\nΟ προπονητής: Ο πρώην ποδοσφαιριστής Μίτσελ είναι αυτή τη στιγμή ο πρώτος προπονητής. Έχοντας αναλάβει από το Φεβρουάριο, ο Ισπανός οδήγησε την ομάδα του στην κυριαρχία της ελληνικής Σούπερ Λιγκ τη σεζόν 2012/13. Βλέποντας τους νοκ-άουτ γύρους, ο Μίτσελ σχολίασε: «Θέλουμε να δουλέψουμε και να βελτιωθούμε. Οι παίκτες μου χρωστούν έπειτα από αυτά στα οποία με υπέβαλαν! Είμαι πολύ ευχαριστημένος για αυτούς ωστόσο»..\nΈχουμε ιστορία; Η Γιουνάιτεντ αντιμετώπισε τον Ολυμπιακό 4 φορές σε διαδοχικές σεζόν το 2001/02 και το 2002/03. Η πρώτη μάχη, στο Ολυμπιακό Στάδιο του Πειραιά (λάθος των Άγγλων), περιελάμβανε γκολ από τον Ντέιβιντ Μπέκαμ και τον Άντι Κόουλ στη νίκη με 2-0. Οι Ρεντς στη συνέχεια εξασφάλισαν τη νικη με 3-0 στο Ολντ Τράφορντ, πριν βελτιωθούν κατά ένα την επόμενη χρονιά, θριαμβεύοντας με 4-0 επί του Ολυμπιακού. Μετά την εμφατική νίκη, μία καθυστερημένη αναζωπύρωση στην Ελλάδα απείλησε να σταματήσει το 100% νικηφόρο σερί της Γιουνάιτεντ με τους γηπεδούχους, αλλά ευτυχώς οι παίκτες από το Μάντσεστερ κράτησαν για τη νίκη με 3-2.»\nΜε δηλώσεις του κατά την διάρκεια της βράβευσή του, ο Πελέ ανέφερε πως δεν γνωρίζει τίποτα για καμία πρόταση και πως αυτά τα χειρίζεται ο Εργοτέλης.\nΤο τελευταίο διάστημα έχουν ακουστεί και γραφτεί πολλά σχετικά με το ενδιαφέρον του Ολυμπιακού για την απόκτηση του Πελέ από τον Εργοτέλη. Ο Πορτογάλος μέσος μιλώντας κατά την βράβευσή του για το καλύτερο γκολ της 14ης αγωνιστικής δήλωσε... άγνοια, τονίζοντας πως τα θέματα αυτά τα χειρίζεται η ομάδα του.\nΑναλυτικά ο Πελέ ανέφερε:\nΓια το δεύτερο γκολ που πέτυχε με τον Εργοτέλη και το πρώτο βραβείο που παίρνει:\n«Είμαι χαρούμενος που έβαλα αυτό το γκολ. Πιστεύω πως ήταν ωραίο. Αυτό προήλθε μέσα από δουλειά. Είναι αφιερωμένο στην ομάδα και στον κόσμο μας».\nΓια την πορεία του Εργοτέλη:\n«Πάντα περιμένεις κάτι καλύτερο. Έχουμε την ποιότητα για να πάμε καλύτερα».\nΓια τον ντόρο που έχει προκληθεί γύρω από το όνομά του και αν θα αποχωρήσει:\n«Δεν ξέρω τίποτα προσωπικά, ο Εργοτέλης είναι αυτός που ασχολείται. Αυτό που με ενδιαφέρει είναι ο Εργοτέλης».\nΓια το αν έρθει επίσημα πρόταση τι σκέφτεται να κάνει:\n«Είμαι χαρούμενος στον Εργοτέλη, είναι η ομάδα μου. Μέχρι τώρα είμαι ευτυχισμένος εδώ».\nΓια την πορεία του ίδιου μέσα από την ομάδα:\n«Έχω δουλέψει καλά και έχω κάνει καλά παιχνίδια. Για μένα σημαντικό είναι τι κάνει η ομάδα γιατί αποτελώ κομμάτι της. Είναι καλή ομάδα ο Εργοτέλης και ξέρω πως μπορούμε να κάνουμε πολλά πράγματα».\nΗ καταλανική Sport "αποθέωσε" τον Μίτσελ για την δουλειά που έχει κάνει στον Ολυμπιακό, ενώ στάθηκε στα προτερήματα των ερυθρόλευκων.\nΤο ισπανικό έντυπο αφιέρωσε χώρο για να εκθειάσει και τον Μίτσελ και τον Ολυμπιακό που έχει δημιουργήσει ο Ισπανός τεχνικός: «Ο Μίτσελ έφερε πειθαρχία, ουσία και... ηρεμία στον Ολυμπιακό. Από μία ομάδα που είχε σκαμπανεβάσματα στην Ευρώπη τον μετέτρεψε σε ένα σταθερό και αρκετά αξιόπιστο σύνολο. Παραμένει πάντως αρκετά απρόβλεπτη ομάδα».\nΓια τα συν και τα πλην του Θρύλου τονίζει: «Μείον: Ο Ολυμπιακός εξακολουθεί κάποιες φορές να είναι απρόβλεπτος. Είναι ικανός για το καλύτερο αλλά και για το χειρότερο.\nΣυν: Έχει παίκτες ικανούς να καθορίσουν έναν αγώνα. Ποδοσφαιριστές που μπορούν να κάνουν την διαφορά και να του κερδίσουν αγώνες όπως ο Ρομπέρτο, ο Σαβιόλα και ο τεχνίτης Βάις. Το πάθος που βγάζει στο γήπεδο είναι ένα επιπλέον προτέρημα».\nΤο δικό της μήνυμα για τον Βαγγέλη Μάντζαρη, ο οποίος επέστρεψε... δριμύτερος στην αγωνιστική δράση με τον Ολυμπιακό, έστειλε η adidas.\nΜέσα από την επίσημη σελίδα της στο facebook η γνωστή εταιρία αθλητικών ειδών παρακινεί τον νεαρό γκαρντ να βοηθήσει τους Πρωταθλητές Ευρώπης να προχωρήσουν στο 21-0, διευρύνοντας και άλλο το ρεκόρ τους, στο ματς με τη Σιένα.\n«Έχει επιστρέψει για τα καλά και απόψε θέλει να σπάσει άλλο ένα ρεκόρ!\n#allin mantzaris», ήταν η ανάρτηση των ανθρώπων της adidas και στο ποστ ήταν μαζί μια φωτογραφία με τον παίκτη να κρατά παπούτσια της.\nΟ τρίτος σκόρερ της Σιένα στην Ευρωλίγκα, Τζος Κάρτερ, μίλησε στο "onsports.gr" για την... επίσκεψη της ομάδας του στο ΣΕΦ και παραδέχτηκε ότι οι τιμωρίες του Ολυμπιακού μπορούν να παίξουν ρόλο στο αποτέλεσμα του αγώνα!\nΟι Πρωταθλητές Ευρώπης θα αγωνιστούν χωρίς κόσμο, ενώ θα λείπουν και οι Γιώργος Πρίντεζης και Μίρζα Μπέγκιτς, οι οποίοι ενεπλάκησαν σε επεισόδιο με τον Ποπς Μενσά Μπονσού στον αγώνα με τη Γαλατάσαραϊ στο ΣΕΦ και θα απουσιάσουν από τις τρεις επόμενες αναμετρήσεις της ομάδας τους (έχουν εκτίσει ήδη τη μια κόντρα στην Μπάγερν).\nΑυτό σύμφωνα με τον Αμερικανό φόργουορντ μπορεί να βοηθήσει τη Σιένα να κάνει κάτι καλό στο παιχνίδι. Άλλωστε, η ομάδα από την Τοσκάνη μοιάζει ικανή να αδράξει την… ευκαιρία, αφού βρίσκεται σε ανοδική... τροχιά τον τελευταίο καιρό και από εκεί που είχε 0/4 ήττες στα πρώτα ματς, έχει κερδίσει τους τρεις από τους τέσσερις τελευταίους της αγώνες.\nΟ 27χρονος άσος των Ιταλών έχει 8.5 πόντους (53.8% στα δίποντα, 35% στα τρίποντα και 80% στις βολές), 2.9 ριμπάουντ, 1.4 ασίστ και 1.9 κερδισμένα φάουλ κατά μέσο όρο σε 25:15 λεπτά συμμετοχής ανά αγώνα σε 8 ματς και είναι από τους παίκτες που πρέπει να προσέξει ο Ολυμπιακός.\nΗ Σιένα δεν ξεκίνησε πολύ καλά, αλλά στα τελευταία παιχνίδια έχετε 3/4 νίκες. Αυτό είναι πολύ εντυπωσιακό. Τι άλλαξε;\n«Βελτιωθήκαμε στο να παίζουμε μαζί στο κομμάτι της άμυνας. Ξεκινήσαμε να γνωρίζουμε ο ένας τον άλλον καλύτερα και βρήκαμε τη σωστή χημεία».\nΌλα αυτά τα παιχνίδια ήταν κλειστά. Περιμένεις τέτοιο ματς και στον Πειραιά;\n«Ξέρουμε τι μας περιμένει στην Ελλάδα. Θα είναι δύσκολα, αλλά ο στόχος μας είναι να προσπαθήσουμε να κερδίσουμε».\nΟ Ολυμπιακός θα παίξει χωρίς οπαδούς λόγω τιμωρίας. Πόσο θετικό είναι αυτό για εσάς;\n«Δεν ξέρω. Θα είναι δύσκολο για εμάς. Όταν δεν υπάρχουν οπαδοί η ενέργεια είναι μικρότερη. Την ίδια ώρα μπορεί να μας βοηθήσει επειδή ο Ολυμπιακός παίρνει ενέργεια από τους οπαδούς του».\nΜετά την ήττα σας από τον Ολυμπιακό ξεκινήσατε να... αλλάζετε. Ήταν ένα παιχνίδι που σας βοήθησε να γίνεται... καλύτεροι;\n«Δεν ήταν ένας ιδιαίτερος αγώνας. Κάθε ματς μας βοηθά να μεγαλώνουμε και να βελτιώνουμε τους εαυτούς μας».\nΑν νικήσετε τον Ολυμπιακό θα έχετε στο χέρι σας την πρόκριση στο Top 16. Πώς θα προσεγγίσετε το παιχνίδι;\n«Η προσέγγιση είναι η ίδια σε κάθε ματς. Γνωρίζουμε ότι είναι ένα σημαντικό παιχνίδι, αλλά πρέπει να παίξουμε χωρίς πίεση και να προσπαθήσουμε να νικήσουμε».\nΟ Ολυμπιακός έχει ρεκόρ 20-0 σε όλες τις διοργανώσεις φέτος. Έχετε μεγαλύτερο κίνητρο να τον σταματήσετε;\n«Όταν παίζεις με μια κορυφαία ομάδα θέλεις να έχεις καλή απόδοση και να αποδείξεις τον εαυτό σου και σαν ομάδα πού ανήκεις. Νομίζω ότι η Σιένα ανήκει σε αυτή τη διοργάνωση».\nΟ Γιώργος Πρίντεζης και ο Μίρζα Μπέγκιτς δεν θα παίξουν εναντίον σας λόγω των γνωστών τιμωριών τους. Πόσο καλό είναι αυτό για εσάς;\n«Είναι μια μέγιστη ομάδα. Νομίζω ότι το γεγονός ότι έχουν δύο ψηλούς εκτός θα μπορούσε να μας βοηθήσει, αλλά πιστεύω ότι έχουν πολύ καλούς παίκτες και θα είναι εξίσου δύσκολο».\nΠοιος παίκτης του Ολυμπιακού πιστεύεις ότι είναι ο πιο επικίνδυνος για εσάς;\n«Ίσως ο Σπανούλης. Νομίζω ότι είναι πάντα ικανός να κάνει κάτι στο παιχνίδι που μπορεί να εντυπωσιάσει».\nΟ Ντάνιελ Χάκετ μοιάζει να είναι σε εξαιρετική φόρμα. Θα... προειδοποιούσες τον Ολυμπιακό για αυτόν;\n«Θα πρέπει να προσπαθήσουν να τον σταματήσουν, αλλά νομίζω ότι ήδη ο Ολυμπιακός ψάχνει να βρει τη στρατηγική για να το κάνει…».\nΟ Πιερ Ισά, μίλησε στο επίσημο κανάλι της ΠΑΕ Ολυμπιακός, τόσο για την πρόκριση των ερυθρόλευκων στους «16» του Champions League, στην επόμενη φάση όσο και για τα μεταγραφικά σενάρια που υπάρχουν σε καθημερινή βάση για την ομάδα.\n«Όχι δεν φοβηθήκαμε. Απλά σκέφτομαι πως θα πρέπει να εξασκηθούμε πιο πολύ στα πέναλτι.\nΕίναι βέβαια και θέμα τύχης. Τα παιδιά όμως ήταν σοβαρά από το πρώτο λεπτό. Μπήκαν αποφασιστικά στον αγώνα και η ώθηση των οπαδών μας βοήθησε πολύ. Αυτός ήταν ο στόχος. Να ξεκινήσουμε πολύ ήρεμα το παιχνίδι και να πιέσουμε σωστά τον αντίπαλο. Να μην πανικοβληθούμε και έχουμε το αποτέλεσμα του Παρισιού. Θεωρώ πως το σχέδιο πήγε πολύ καλά. Το αποτέλεσμα ήταν πολύ καλό για εμάς. Το πιο σημαντικό είναι πως ο στόχος να περάσουμε τον δεύτερο γύρο επετεύχθη», τόνισε αρχικά και στη συνέχεια μίλησε για την συνέχεια στο Champions League:\n«Τώρα ό,τι και να τα καταφέρουμε θα είναι καλό. Θεωρώ πως το σημαντικό ήταν που περάσαμε. Είχαμε καιρό να το κάνουμε αυτό στο Champions League. Είναι πολύ καλό για όλους μας. Είμαστε όλοι πολύ χαρούμενοι. Έχουμε τώρα ματς να προετοιμάσουμε για την Κυριακή».\nΓια την μεταγραφική περίοδο του Ιανουαρίου ο Ισά ήταν κατηγορηματικός: «Είμαστε πολύ δυνατοί. Έχουμε καλύψει τα πάντα. Δεν νομίζω όπως έχω ξαναπεί πως θα υπάρξουν αποχωρήσεις ή αφίξεις τον Ιανουάριο. Θα δούμε τι θα γίνει στην συνέχεια. Πιθανόν να συνεχίσουμε έτσι μέχρι το καλοκαίρι».\nΈνας από τους παίκτες του Ολυμπιακού που είχαν εξαιρετική παρουσία κατά τη διάρκεια των ομίλων του Champions League, ήταν ο Ρομπέρτο. Για την ακρίβεια ο Ισπανός τρματοφύλακας ήταν από τους παίκτες-κλειδιά στην πρόκριση των ερυθρόλευκων στους «16» του Champions League.\nΜε τις κρίσιμες επεμβάσεις του κράτησε την ομάδα του στο κόλπο της πρόκρισης. Μάλιστα, είχε αποκρούσει και δύο πέναλτι, στα ματς με την Παρί Σεν Ζερμέν και την Άντερλεχτ.\nΓια όλους αυτούς τους λόγους λοιπόν ξεχώρισε και αυτό το αναγνώρισε η ιστοσελίδα «whoscored.com», καθώς τον συμπεριέλαβε στην καλύτερη ενδεκάδα της φάσης των ομίλων.\nΣημαντική ατομική διάκριση για τον Ρομπέρτο, αλλά και για τον Θρύλο αφού αποτελεί σημαντική διάκριση να ξεχωρίζει ένας παίκτης και να συγκαταλέγεται στην κορυφαία ενδεκάδα των «32» του Champions League.\nΜαζί με τον Ρομπέρτο στην κορυφαία ενδεκάδα βρίσκονται και οι Ιβάνοβιτς (Τσέλσι), Έβανς (Μάντσεστερ Γιουνάιτεντ), Πικέ (Μπαρτσελόνα), Σάντρο (Πόρτο), Ρόμπεν (Μπάγερν Μονάχου), Ραούλ Γκαρσία( Ατλέτικο Μαδρίτης), Μπουσκέτς (Μπαρτσελόνα), Κριστιάνο Ρονάλντο (Ρεάλ Μαδρίτης), Ιμπραϊμοβιτς (Παρί Σεν Ζερμέν) και Μέσι (Μπαρτσελόνα).\nΟ Κώστας Βασιλειάδης μίλησε στο "Euroleague Greece" για τον τελικό της Αναντολού Εφές στο Κάουνας και την ελληνική "μπασκετική" παροικία στην Κωνσταντινούπολη.\nΛίγες ώρες πριν το σημαντικό παιχνίδι της Αναντολού Εφές στο Κάουνας (12/12), που θα κρίνει εν πολλοίς την πρόκριση της στο ΤΟΡ16 της Euroleague, ο Κώστας Βασιλειάδης μιλά για τους γείτονες, αλλά και την πατρίδα και τον πρωταθλητή Ευρώπης.\nΟ Κώστας Βασιλειάδης για την πρόκρισή της ομάδας του στο ΤΟΡ 16 της Euroleague για την μάχη της τουρκικής ομάδας και όχι μόνο...\nΤην δική του παρουσία σε αυτή στην επιστροφή του μετά από έναν χρόνο απουσίας και πάλι στην Euroleague , την παρουσία των Δημήτρη Ιτούδη και Ζέλικο Ομπράντοβιτς στο τουρκικό πρωτάθλημα αλλά και του Χρήστου Ταπούτου όπως και τις δύο ελληνικές του ομάδες. Τους ΠΑΟΚ και Ολυμπιακό.\nΟ Βασιλειάδης εξάλλου μόνο πρωτάρης δεν είναι στην Euroleague αφού πριν κλείσει τα 17 του χρόνια είχε πάρει το βάπτισμα του πυρός σε αυτήν με τον ΠΑΟΚ. Σχεδόν 13 χρόνια πριν παρά 8 μέρες στην Φρανκφούρτη, όταν είχε αγωνιστεί στην νίκη της ομάδας της Θεσσαλονίκης με 80-73 για 3''.\nΈκτοτε ο έμπειρος πλέον διεθνής φόργουορντ στην αρκετά πλούσια καριέρα του έχει αγωνιστεί με άλλες τρεις ομάδες στην κορυφαία διοργάνωση. Με τις Ουνικάχα Μάλαγα (2006-2007), με τον Ολυμπιακό (2007-2008) και με την Μπιλμπάο (2011-2012) υπό τις οδηγίες του Φώτη Κατσικάρη και μετά το περσινό πέρασμά του με την ισπανική ομάδα από το Eurocup επέστρεψε στην Euroleague τη φορά αυτή με την Αναντολού Εφές.\nΣε μία ξεχωριστή χρονιά για τον ίδιο αφού παράλληλα με τις υποχρεώσεις και τα ταξίδια με βάση την Κωνσταντινούπολη φροντίζει να βιώνει και να απολαμβάνει και την πρώτη του χρονιά ως πατέρας χωρίς ωστόσο να χάνει το κέφι του. Απεναντίας παίρνοντας επιπλέον δύναμη από την σύζυγό του και των τριών μηνών γιο του.\nΠώς όμως, αντιμετωπίζει καταρχήν το σημερινό παιχνίδι στο Κάουνας με την Ζαλγκίρις; "Αφού χάσαμε την μεγάλη ευκαιρία την προηγούμενη αγωνιστική στην έδρα μας με την Μπάμπεργκ να τελειώσουμε την υπόθεση πρόκρισή μας στο ΤΟΡ 16 καλούμαστε πλέον να είμαστε προσεχτικοί στα δύο τελευταία μας παιχνίδια.\nΤόσο στο Κάουνας με την Ζαλγκίρις όσο και στην έδρα την τελευταία αγωνιστική με την Ρεάλ Μαδρίτης. Την πρώτη ομάδα του ομίλου μας. Ξέρουμε ότι μία νίκη μας είναι αρκετή και όσο πιο γρήγορα την κάνουμε τόσο το καλύτερα. Κόντρα στην Ζαλγκίρις εξάλλου έχουμε να υπερασπιστούμε και μία διαφορά 11 πόντων από την νίκη μας στο πρώτο παιχνίδι ωστόσο δεν θα πρέπει να έχουμε το μυαλό μας σε αυτήν αλλά το πώς θα φύγουμε με την νίκη".\nΓια την επιστροφή του στην Euroleague μετά από έναν χρόνο απουσίας στον οποίο έφθασε με την Μπιλμπάο μέχρι τον τελικό του Eurocup στο Σαρλερουά του Βελγίου ο Βασιλειάδης υπογράμμισε: "Ήταν κάτι που το ήθελα από την πρώτη στιγμή που έκλεισε ο κύκλος στην Μπιλμπάο. Να συμφωνήσω με μία ομάδα που θα αγωνίζεται στην Euroleague γιατί ήθελα να επιστρέψω στο κορυφαίο επίπεδο. Περίμενα και ήρθε η πρόταση από την Εφές και δεν την άφησα. Κι όχι μόνο αυτό αλλά δεν το μετάνιωσα κιόλας", για να εξηγήσει αμέσως μετά το γιατί\n"Τυγχάνω της απόλυτης εμπιστοσύνης του προπονητή μου (Οκτάι Μαχμούτι) που μου έχει δώσει ελευθερίες στην επίθεση ώστε να μπορώ να προσφέρω τον καλύτερό μου στην ομάδα στις υποχρεώσεις της. Αισθάνομαι ήρεμος στην Εφές, υπάρχει ένα πολύ καλό περιβάλλον μεταξύ διοίκησης και ομάδας που μας επιτρέπει να αισθανόμαστε σαν μια μεγάλη οικογένεια".\nΓια τους στόχους της Aναντολού Εφές, στην φετινή Euroleague ο Βασιλειάδης είπε: "Καταρχήν να προκριθούμε στο ΤΟΡ 16 και μετά ότι καλύτερο έρθει. Σε ένα σημείο της διοργάνωσης όπου το έργο μας θα είναι ακόμη πιο δύσκολο αλλά μέσα από την δουλειά αισιοδοξώ ότι μπορούμε να φθάσουμε ακόμη πιο μακριά".\nΓια το ότι Ολυμπιακός και Παναθηναϊκός είναι πολύ πιθανό να βρεθούνε στον ίδιο όμιλο του ΤΟΡ 16 και αν προτιμάει να βρεθεί με την σειρά του με την Αναντολού Εφές σημείωσε: "Καταρχήν να προκριθούμε και εμείς στο ΤΟΡ 16 όπως το πέτυχαν και οι δύο ομάδες. Όσο για μένα θα ήταν πολύ καλό, το ιδανικό θα έλεγα γιατί θα έχω την ευκαιρία να επιστρέψω για δύο φορές ακόμη στην Ελλάδα και να δω τους φίλους μου από κοντά".\nΓια το γεγονός ότι ο Ολυμπιακός παραμένει αήττητος στην Euroleague ο Βασιλειάδης σχολίασε: "Σε καμία περίπτωση δεν είναι τυχαία η πορεία του όπως και το ότι έχει καταφέρει να κερδίσει τις δύο τελευταίες χρονιές την Euroleague. Είναι μία ομάδα που έχει διατηρήσει τον κορμό της χωρίς να αποκλείεται κάποια στιγμή να γνωρίσει και την ήττα. Το σίγουρο πάντως είναι ότι ο Ολυμπιακός έχει αποδείξει τα δύο τελευταία χρονιά στην Euroleague πως έχει τον τρόπο να την τελειώνει κατακτώντας την".\nΟ Βασιλειάδης δεν αρνήθηκε να σταθεί και στην παρουσία εκτός του ιδίου στο τουρκικό πρωτάθλημα και άλλων Ελλήνων όπως του Χρήστου Ταπούτου στην Ολίν Εντιρνέ αλλά και από πλευράς προπονητών του Δημήτρη Ιτούδη στην Μπάνβιτ και του Στέφανου Δέδα εδώ και μερικές μέρες ως βοηθού του Σλοβένου Γιούρι Ζντοβτς στην Γκαζιαντέπ. Του επίσης γνώριμου μας από το ελληνικό πρωτάθλημα, όπως και του Ζέλικο Ομπράντοβιτς.\n"Είναι κάτι που μόνο τυχαίο δεν μπορεί να χαρακτηριστεί. Κάτι που φανερώνει την αξία και των Ελλήνων παικτών αλλά και των Ελλήνων προπονητών σε μία χώρα όπου το μπάσκετ βρίσκεται σε υψηλό επίπεδο. Και πολύ περισσότερο έχοντας ρόλο πρωταγωνιστή εκτός από τις ομάδες τους και στο πρωτάθλημα διεκδικώντας το".\nΤέλος ο Βασιλειάδης, που το καλοκαίρι ουσιαστικά έκλεισε ο κύκλος του στην Εθνική , όταν του ζητήθηκε να σταθεί στον φετινό ΠΑΟΚ όντας η ομάδα που ανδρώθηκε και δεν έχει κρύψει ότι είναι η ομάδα του. "Όποτε βρίσκομαι σπίτι και υπάρχει παιχνίδι του ΠΑΟΚ στην τηλεόραση φροντίζω να τον παρακολουθώ. Είναι μία ομάδα που αρέσει και που έχει την σφραγίδα του κ. Μαρκόπουλου.\nΣτις αρχές της χρονιάς εξάλλου είχα την ευκαιρία να τον παρακολουθήσω από κοντά στο τουρνουά της Ολίν, είχα ξεχωρίσει τον Κούπερ και το είχα πει και στον κ. Σταυρόπουλο. Και χαίρομαι που δικαιώνομαι γιατί αποδεικνύεται ότι πρόκειται για έναν πολύ καλό πλέι μέικερ".\nΟ Τόμας Ρες έχει ζήσει… live όλες τις τελευταίες αναμετρήσεις του Ολυμπιακού με την Σιένα. Ο 33χρονος σέντερ μίλησε στο "Euroleague Greece" για τον αποψινό αγώνα στο ΣΕΦ, τα νέα δεδομένα στην Ιταλική ομάδα αλλά και τη φημολογία περί διάλυσης των πρωταθλητών Ιταλίας!\nΟι αναμετρήσεις του Ολυμπιακού με την Μοντεπάσκι Σιένα τείνουν να εξελιχτούν σε... κλασικές εικονογραφημένες, με δεδομένο ότι ο σημερινός αγώνας είναι ο 12ος από τα playoffs της Euroleague τη σεζόν 2010-'11. Ο Τόμας Ρες έχει να λέει πως αγωνίστηκε σε όλα τα προηγούμενα παιχνίδια των δύο ομάδων!\nΟ 33χρονος σέντερ (2μ.08) αποτελεί σταθερή αξία της Σιένα αφού αγωνίζεται στους πρωταθλητές Ιταλίας τα τελευταία εφτά χρόνια ενώ από φέτος εκτελεί χρέη αρχηγού ως ο παλαιότερος παίκτης στο ρόστερ της Μοντεπάσκι. Ο Ρες έχει αντιμετωπίσει τον Ολυμπιακό των Παπαλουκά, Μπουρούση, Κλέιζα, Τσίλντρες αλλά και τον Ολυμπιακό των Σπανούλη, Ντάνστον, Λοτζέσκι, Μάντζαρη. Πλέον αστειεύεται για το γκρίζο του μαλλί (''αλήθεια σου λέω, ήταν μαύρο όταν ήρθα στη Σιένα!'') και παραδέχεται πως ο Σπανούλης είναι ο καλύτερος παίκτης αυτή τη στιγμή στην Ευρώπη.\nΑπόψε η Σιένα θα αντιμετωπίσει τον Ολυμπιακό για 12η φορά τα τελευταία τέσσερα χρόνια! Τι θυμάσαι πιο έντονα από τα παιχνίδια των δυο ομάδων στην Euroleague;\n''Σίγουρα έζησα τις πιο έντονες στιγμές στις τελευταίες αναμετρήσεις των playoffs. Πριν από τρία χρόνια χάσαμε με 45-46 πόντους (σ.σ. 89-41). Δεν καταλάβαμε ποτέ τι έγινε σε εκείνο το παιχνίδι στην Αθήνα! Ο Ολυμπιακός έκανε ίσως την καλύτερη εμφάνισή του τα τελευταία χρόνια ενώ εμείς ήταν σαν να μην υπήρχαμε στο γήπεδο. Τουλάχιστον τα καταφέραμε στον αμέσως επόμενο αγώνα της σειράς, στο ΣΕΦ. Ήταν ένα τεράστιο comeback, αγωνιστικό και ψυχολογικό πριν από την πρόκρισή μας στο Final-4! Την επόμενη χρονιά νομίζω πως ήμασταν εμείς το φαβορί όμως ο Ολυμπιακός ήταν αυτός που πήγε τελικά στο Final-4 της Κωνσταντινούπολης''.\nΣε ενοχλεί το ότι η Μοντεπάσκι δεν είναι πλέον το φαβορί αλλά το αουτσάιντερ στις αναμετρήσεις της στην Euroleague κι ενώ τα προηγούμενα χρόνια βρισκόταν στο top επίπεδο της διοργάνωσης;\n''Δεν ανησυχώ, ούτε με ενοχλεί αυτή η κατάσταση. Η Σιένα πέτυχε σπουδαία πράγματα τα προηγούμενα χρόνια, πανηγύρισε μεγάλες νίκες, προκρίθηκε σε Final-4 και ουδείς μπορεί να αμφιβάλει γι’ αυτό όμως τα οικονομικά δεδομένα έχουν αλλάξει και πρέπει να μάθουμε να ζούμε με αυτά. Ξέρω ότι πλέον δεν είμαστε το φαβορί... Έχουμε έναν δύσκολο αγώνα στο ΣΕΦ και πρέπει να παλέψουμε αφού χρειαζόμαστε τη νίκη για να ελπίζουμε ακόμα στην πρόκριση στο TOP-16. Θα βγούμε στο γήπεδο και θα κάνουμε το παιχνίδι μας! Εξάλλου, ο Ολυμπιακός δεν ήταν αουτσάιντερ στην Κωνσταντινούπολη; Στο τέλος, όμως, κατέκτησε την Euroleague. Έχουμε μεγάλο κίνητρο και πιστεύω ότι θα παλέψουμε ως το τέλος''.\nΈχεις ζήσει τη Σιένα στις καλές εποχές της, με συμπαίκτες όπως ο ΜακΚάλεμπ, ο Ζήσης, ο ΜακΙντάιρ και ο Στόουνρουκ. Πως βιώνεις αυτή την αλλαγή δεδομένων τη φετινή σεζόν;\n''Όπως είπα και πριν, τα οικονομικά δεδομένα έχουν αλλάξει. Πλέον οι παίκτες κοιτάζουν το συμφέρον τους και είναι λογικό. Δεν θα έρθουν σε μια ομάδα με λιγότερα χρήματα. Οι μισθοί στην Ιταλία έχουν πέσει, το ίδιο και το αγωνιστικό επίπεδο... Οι ομάδες προσπαθούν να μειώσουν το μπάτζετ. Ακόμα και η Αρμάνι Μιλάνο που έκανε την υπέρβαση τα προηγούμενα χρόνια, πλέον λειτουργεί πιο λογικά και συντηρητικά! Είμαι στην ομάδα εδώ και εφτά χρόνια, έχω ζήσει μεγάλες στιγμές με την Μοντεπάσκι όμως πλέον καλούμαστε να προσαρμοστούμε σε αυτή τη νέα κατάσταση. Σκέψου, επίσης, πως φέτος στη Σιένα αγωνίζονται παίκτες που προηγουμένως δεν είχαν καμιά εμπειρία από την Euroleague''.\nΤο σχόλιό σου για τον φετινό Ολυμπιακό; Πιστεύεις ότι μπορεί να διατηρηθεί στο πιο υψηλό επίπεδο και να επαναλάβει τις επιτυχίες των προηγούμενων χρόνων;\n''Είναι μια πραγματικά σκληρή-σκληρή ομάδα! Ίσως δεν έχουν την καλύτερη άμυνα στην Euroleague όμως η επίθεσή του Ολυμπιακού σε τρελαίνει! Πραγματικά, αυτή η ομάδα σε τρελαίνει! Οι παίκτες του μπορούν να εκτελέσουν από παντού, ο Σπανούλης είναι ο καλύτερος παίκτης στην Ευρώπη ενώ ο Ολυμπιακός διαθέτει σπουδαίους παίκτες που μπορούν να κάνουν τη διαφορά όπως ο Πρίντεζης ή ο Ντάνστον. Νομίζω πως κάθε παίκτης του Ολυμπιακού ξέρει ακριβώς τι πρέπει να κάνει στο γήπεδο. Αυτή είναι και η μεγαλύτερη επιτυχία κατά τη γνώμη μου, το να ξέρει, δηλαδή, ο κάθε παίκτης τον ρόλο του στο παρκέ. Πιστεύω ότι μπορεί να πάει πολύ ψηλά στη φετινή Euroleague και να προκριθεί στο Final-4''.\nΦαντάζομαι πως έχεις ενημερωθεί για τη φημολογία των τελευταίων ημερών στην Ιταλία περί διάλυσης της Σιένα…\n''Εγώ ξέρω ότι το περασμένο καλοκαίρι ανανέωσα το συμβόλαιό μου για άλλα δύο χρόνια! Επομένως, θα προσπαθήσω να έλθω και του χρόνου στην Ελλάδα (γέλια)!''.\nΓια την πρωτόγνωρη εμπειρία του, να παρακολουθήσει ζωντανά από το γήπεδο "Γ. Καραϊσκάκης" αγώνα Τσάμπιονς Λιγκ, μίλησε ο Ματ Λοτζέσκι.\nΟ Αμερικανός με βελγικό διαβατήριο φόργουρντ βρέθηκε, όπως ήδη σας έχουμε ενημερώσει, μαζί με τη σύζυγό του, στο φαληρικό γήπεδο στο πρόσφατο παιχνίδι της ποδοσφαιρικής ομάδας του Ολυμπιακού με την Άντερλεχτ.\nΑνανεώνοντας το blog που διατηρεί στην ελληνική έκδοση της Ευρωλίγκας τόνισε πόσο χάρηκε για τη νίκη των παικτών του Μίτσελ, ενώ αναφέρθηκε ακόμα στο σημερινό (12/12, 21.00) εντός έδρας ματς με τη Σιένα, για την 9η αγωνιστική της φάσης των ομίλων της διοργάνωσης.\n«Καλησπέρα σε όλους, ετοιμαζόμαστε για το παιχνίδι με τη Σιένα, η οποία έχει βελτιωθεί αγωνιστικά σε σχέση με το πρώτο ματς που την κερδίσαμε στην Ιταλία. Δεν πρόκειται για εύκολο παιχνίδι. Χρειάζονται αυτή τη νίκη και θα παλέψουν σκληρά ώστε να μας κερδίσουν. Θα είναι ένα περίεργο παιχνίδι, λόγω ότι για πρώτη φορά στην Ευρωλίγκα θα παίξουμε στο ΣΕΦ χωρίς τον κόσμο μας. Πρέπει όμως να παρουσιαστούμε συγκεντρωμένοι, να βγάλουμε μπόλικη ενέργεια στο παιχνίδι μας, αλλά και πάθος ώστε να πάρουμε ακόμα μία νίκη.\nΠροσωπικά είμαι σε καλή φόρμα, νιώθω πολύ καλά και αυτό που θέλω να συνεχίσω να κάνω είναι να βοηθάω τον Ολυμπιακό να κερδίζει. Πάντα προσπαθώ να δώσω το 100% των δυνατοτήτων μου. Δεν κοιτάω τόσο το τι κάνω εγώ, όσο το τι κάνει η ομάδα σαν σύνολο. Λειτουργούμε ομαδικά κι αυτό είναι κάτι που μου αρέσει. Ζητούμενο για εμένα είναι να συνεχίσουμε να παίζουμε καλό μπάσκετ ως ομάδα.. Μετράμε μέχρι στιγμής μόνο νίκες, αλλά σε κάθε προπόνηση δουλεύουμε σκληρά και προσπαθούμε να βελτιωνόμαστε, ώστε να παρουσιαστούμε ακόμη καλύτεροι ενόψει της συνέχειας.\nΣτο μεταξύ, τις τελευταίες ημέρες είχα την ευκαιρία να πάω να δω την ποδοσφαιρική ομάδα. Βρέθηκα για πρώτη φορά στις εξέδρες του «Γεώργιος Καραϊσκάκης» ώστε να παρακολουθήσω τον αγώνα με την Άντερλεχτ. Το απόλαυσα το συγκεκριμένο ματς. Ήταν ευχάριστη και όμορφη εμπειρία για εμένα, καθώς παρακολούθησα από κοντά για πρώτη φορά στη ζωή μου παιχνίδι ποδοσφαίρου για το Τσάμπιονς Λιγκ. Χάρηκα και πανηγύρισα για τη νίκη του Ολυμπιακού. Αυτό που με εντυπωσίασε περισσότερο ήταν οι φανατικοί οπαδοί της ομάδας μας στις κερκίδες. Δημιούργησαν καταπληκτική και ζεστή ατμόσφαιρα. Έχουν τεράστιο πάθος και αγάπη για τον Ολυμπιακό. Θα επιδιώξω να πάω και στο επόμενο παιχνίδι της ομάδας στο Τσάμπιονς Λιγκ, καθώς από όσο ξέρω θα αντιμετωπίσει πιθανότατα κάποια μεγάλη ποδοσφαιρική δύναμη.\nΓενικά, λατρεύω σαν πόλη την Αθήνα. Τόσο εγώ όσο και η οικογένειά μου είμαστε ευτυχισμένοι εδώ και περνάμε όμορφα. Ο καιρός δεν είναι πλέον τόσο ζεστός όπως πριν, όπως ίσως έχουν συνηθίσει οι Έλληνες, αλλά προσωπικά είναι συνηθισμένος στο να κάνει αρκετό κρύο τον χειμώνα. Έζησα άλλωστε αρκετά χρόνια στο Βέλγιο και ο συγκεκριμένος καιρός μου φαίνεται φυσιολογικός. Πλησιάζουν τα Χριστούγεννα άλλωστε, οπότε είναι ωραίο να υπάρχει και ο ανάλογος καιρός αυτήν την εποχή. Ματ...».\nΕνθουσιασμένοι είναι οι άνθρωποι της Σιένα με τον Πειραιά και δεν σταματούν να δίνουν στη δημοσιότητα φωτογραφίες από το λιμάνι λίγες ώρες πριν τον αγώνα τους με τον Ολυμπιακό για την Ευρωλίγκα.\nΣτην επίσημη σελίδα της ομάδας από την Τοσκάνη στο facebook ανέβηκαν εικόνες από αξιοθέατα όπως το ΣΕΦ, το «Γ. Καραϊσκάκης» και τα σκάφη, ακόμα και η πινακίδα στο δρόμο για το ΣΕΦ και το ηλιοβασίλεμα.\nΣτα αγωνιστικά της Σιένα ενόψει Ολυμπιακού, το πρόγραμμα της Πέμπτης (12/12) περιλάμβανε προπόνηση στο ΣΕΦ από τις 11:15 μέχρι τις 12:15, ενώ ο προπονητής των Ιταλών, Μάρκο Κρέσπι, φαίνεται να τρώει το πρωινό του ανήμερα του ματς σε μία από τις φωτογραφίες.\nΠρόστιμα επέβαλλε η Πειθαρχική Επιτροπή της Super League σε τρεις ομάδες, για τη συμπεριφορά των οπαδών τους κατά τη 14η αγωνιστική.\nΟι Παναθηναϊκός, Παναιτωλικός και ΠΑΟΚ θα πληρώσουν πρόστιμα πάνω από 2.000 ευρώ...\nΑ) ΠΑΕ Παναθηναϊκός: Για τη συμπεριφορά των φιλάθλων της: συνολική χρηματική ποινή δύο χιλιάδων διακοσίων ευρώ.\nΒ) ΠΑΕ Παναιτωλικός: Για υβριστικά συνθήματα των φιλάθλων της: χρηματική ποινή τριών χιλιάδων ευρώ.\nΓ) ΠΑΕ ΠΑΟΚ: Για τη συμπεριφορά των φιλάθλων της: χρηματική ποινή δύο χιλιάδων ευρώ.\nΤο καλύτερο παιχνίδι του στο ΝΒΑ έκανε ο Γιάννης Αντετοκούνμπο κόντρα στους Σπερς και με 15 πόντους ήταν ο δεύτερος σκόρερ των ηττημένων Μπακς (77-109)!\nΔείτε τα... μαγικά του Αντετοκούνμπο ΕΔΩ\nΒέβαιος πως ο Ολυμπιακός θα εμφανιστεί ακόμη καλύτερος προσεχώς παρουσιάστηκε ο αντιπρόεδρος της ΠΑΕ, Σάββας Θεοδωρίδης, μιλώντας στον "NovaΣΠΟΡ FM 94,6".\nΗ πρόκριση στους «16» του Champions League δεν θα είναι το… ταβάνι του φετινού Ολυμπιακού, όπως δήλωσε ο αντιπρόεδρος της ερυθρόλευκης ΠΑΕ, ο οποίος εμφανίστηκε βέβαιος πως με το νέο έτος αλλά και στο μέλλον η ομάδα του θα εμφανιστεί ακόμη πιο ισχυρή και εκτίμησε πως μπορεί να προχωρήσει ακόμη περισσότερο στην Ευρώπη κάνοντας δύσκολη τη ζωή σε πολλά μεγαθήρια.\nΠαράλληλα μίλησε για τους λόγους της πολύ καλής πορείας της ομάδας, αποθέωσε τον Μίτσελ και τον Ρομπέρτο, άφησε «παράθυρο» για μεταγραφές και επισήμανε πως το πρωτάθλημα δεν έχει τελειώσει ευχόμενος καλή επιτυχία στον ΠΑΟΚ για το Europa League.\n-την πρόκριση στους «16»: «Δεν θα ήταν το ποδόσφαιρο το ομορφότερο σπορ στον κόσμο αν δεν υπήρχαν αυτά τα καρδιοχτύπια. Τέλος καλό, όλα καλά. Εγώ περνάω μεγαλύτερα καρδιοχτύπια απέναντι σε μικρότερες ομάδες. Η πρόκριση είναι πολύ μεγάλη επιτυχία και πιστεύω ακράδαντα πως θα έρθουν στο μέλλον ακόμη μεγαλύτερες επιτυχίες. Είχαμε μεγάλο άγχος να φτάσουμε στους 16 κι από εδώ και πέρα θα είναι μια γιορτή του ποδοσφαίρου για μας. Δεν φοβάμαι κανέναν από τους αντιπάλους μας. Πιστεύουμε όλοι ότι δεν υπάρχει ομάδα από την οποία μπορεί να χάσει ο Ολυμπιακός. Πιστεύω πάρα πολύ σε αυτή τη φουρνιά του Ολυμπιακού. Ακόμη δεν έχετε δει τίποτα. Περιμένετε να δείτε την ομάδα Φεβρουάριο και Μάρτιο».\n-τους λόγους της καλής πορείας του Ολυμπιακού: «Ο Ολυμπιακός είναι πολύ καλά γυμνασμένος φέτος. Όχι ότι δεν ήταν με τους άλλους προπονητές. Μπήκαν πολλοί Έλληνες παίκτες και είμαστε ικανοποιημένοι πολύ γι’ αυτό. Η ψυχή του πρωταθλητή ξεκινά από τους Έλληνες κι αυτό μεταδίδεται στους ξένους, που αν τους δείτε πως συμπεριφέρονται στα αποδυτήρια. Ο Ολυμπιακός έχει επίσης πολύ καλά παιδιά, καλούς χαρακτήρες, που είναι συγκεντρωμένοι. Κανένας δεν διαμαρτύρεται όταν δεν παίζει. Ο προπονητής μας έχει δώσει τις ίδιες πιθανότητες σε όλους. Το κλίμα είναι εξαιρετικό και αυτό συμβαίνει σε ένα ρόστερ 26 παικταράδων. Γίνεται σωστή χρήση των παικτών από τον προπονητή. Ο Μίτσελ έχει νοοτροπία νικητή και τη μεταδίδει στους παίκτες. Τους πιστεύει πάρα πολύ, όπως κι εγώ.\n-τη διαιτησία στον αγώνα με την Άντερλεχτ: «Πείτε μου μία απόφαση του διαιτητή που δεν ήταν σωστή. Κανένας δεν βρέθηκε να διαμαρτυρηθεί, ούτε από την Άντερλεχτ. Μόνο στην Ελλάδα υπάρχει γκρίνια. Έχουμε καλή ομάδα και παίρνουμε τα σφυρίγματα που πρέπει. Αυτό θέλω κι εγώ, είτε είναι υπέρ μας είτε εναντίον μας».\n-το αν θα υπάρξει μεταγραφική ενίσχυση το χειμώνα: «Δεν έχουμε τίποτα υπόψη μας. Πιστεύουμε στο υπάρχον υλικό, στους Έλληνες παίκτες μας και στους μπολιασμένους ξένους. Ο πρόεδρος, όμως, είναι απρόβλεπτος κι εγώ δεν μπορώ να πω τίποτα».\n-τις προτιμήσεις του για την κλήρωση της Δευτέρας: «Εγώ δεν θέλω τρεις ομάδες: την Μπάγερν, τη Ρεάλ και την Μπαρτσελόνα. Και κάποια από αυτές όμως να έρθει στο δρόμο μας, θα παλέψουν πολύ για να αποκλείσουν τον Ολυμπιακό. Ποτέ δεν ξέρεις τι θα γίνει σε δύο παιχνίδια. Το ‘Καραϊσκάκη’ είναι πάντα μεγάλη έδρα και ο κόσμος μας ο δωδέκατος παίκτης».\n-την απόδοση του Ρομπέρτο: «Ο Ρομπέρτο είναι πάρα πολύ καλός τερματοφύλακας και πολύ καλό παιδί. Συζητάμε ώρες. Είναι τερματοφύλακάρα, αλλά επίσης είναι πολύ ευγενικός και γυμνάζεται τρομερά. Θέλει να του λες τα σφάλματά του».\n-τη μάχη του πρωταθλήματος: «Τίποτα δεν έχει κριθεί. Τώρα αρχίζει το πρωτάθλημα. Ο ΠΑΟΚ είναι πολύ καλή ομάδα, έχει πολύ καλούς παίκτες και θέλει προσοχή. Για μένα δεν υπάρχουν εύκολα ματς. Όλοι θέλουν να κερδίσουν τον Ολυμπιακό κι αυτό είναι λογικό. Το θέμα είναι πώς θα αντιδράσει ο Ολυμπιακός. Το ματς με τον Άρη είναι πολύ δύσκολο».\n-το ματς του ΠΑΟΚ με την Άλκμααρ: «Εύχομαι ολόψυχα να κερδίσει ο ΠΑΟΚ και πιστεύω θα το κάνει. Το ελληνικό ποδόσφαιρο χρειάζεται τους βαθμούς και δεν θέλω να βλέπω να μας περνάνε άλλες χώρες από τη στιγμή που έχουμε πολύ καλές ομάδες».\nΤο θέαμα δεν απουσίαζε ούτε απόψε από τα παρκέ του NBA, με τον Κάρι και τον Γκριν να πρωταγωνιστούν στο Top 10 της βραδιάς από τους αγώνες του «μαγικού κόσμου».\nΑπολαύστε τις 10 πιο εντυπωσιακές στιγμές από τους αγώνες της βραδιάς (11/12) στο NBA, ΕΔΩ\nΟ Νεϊμάρ… έψαχνε καιρό το πρώτο του γκολ με τη Μπαρτσελόνα στο Champions League και τελικά του… βγήκε χατ-τρικ, το οποίο, μάλιστα, είναι από τα γρηγορότερα στην ιστορία της διοργάνωσης!\nΟ Λιονέλ Μέσι έλειπε και έτσι ο Νεϊμάρ βρήκε την ευκαιρία να κάνει τα… δικά του! Πραγματοποιώντας μια από τις καλύτερες εμφανίσεις του με τη φανέλα της Μπαρτσελόνα, ο Βραζιλιάνος επιθετικός πέτυχε το πρώτο του χατ-τρικ και μάλιστα στο Champions League, όπου μετρούσε μέχρι τώρα τρεις ασίστ.\nΣτο παιχνίδι με τη Σέλτικ, ο 21χρονος άσος σκόραρε μέσα σε 13 λεπτά (44’, 48’, 57’), ξεπερνώντας την επίδοση του Αργεντινού σούπερ σταρ, του οποίου το γρηγορότερο χατ-τρικ στη διοργάνωση είναι μέσα σε 16 λεπτά (42’, 49’, 58’) στη νίκη με 7-1 επί της Λεβερκούζεν στις 7 Μαρτίου 2012.\nΠαράλληλα, το χατ-τρικ του Νεϊμάρ είναι πλέον το τέταρτο γρηγορότερο στην ιστορία του Champions League!\nΠέντε είναι οι πιθανοί αντίπαλοι της Μάντσεστερ Γιουνάιτεντ στους «16» του Τσάμπιονς Λιγκ και σε ψηφοφορία στην επίσημη ιστοσελίδα της για τον πιο... επιθυμητό, ο Ολυμπιακός είναι πρώτος και με διαφορά!\nΟμάδες από την ίδια χώρα, όπως ήδη έχουμε αναφέρει δεν μπορούν να βρεθούν αντιμέτωπες στην επόμενη φάση του Τσάμπιονς Λιγκ, κάτι που σημαίνει πως η κληρωτίδα μπορεί να βγάλει για την ομάδα του Μόγιες μία εκ των Μίλαν, Γαλατάσαραϊ, Ολυμπιακού, Σάλκε και Ζενίτ στους «16» της διοργάνωσης.\nΣτην επίσημη ιστοσελίδα των «κόκκινων διαβόλων» ήδη διενεργείται ψηφοφορία όπου μπορούν να λάβουν μέρος οι οπαδοί της ομάδας για να διαλέξουν ποιον αντίπαλο θα ήθελαν. Πρώτος μέχρι στιγμής έρχεται ο Ολυμπιακός και μάλιστα με σημαντική διαφορά από τον δεύτερο που είναι η Ζενίτ.\nΣυγκεκριμένα το ποσοστό των ερυθρόλευκων φτάνει στο 43%, ενώ με 18% ακολουθούν οι Ρώσοι, στο 15% βρίσκεται η Μίλαν και από 11% έχουν οι Σάλκε και Γαλατάσαραϊ.\nΟ Χαβιέρ Σαβιόλα αποκάλυψε το... ευρωπαϊκό του όνειρο για τον φετινό Ολυμπιακό και τις δικές του βλέψεις.\nΟ Αργεντίνος επιθετικός από το βράδυ της Τρίτης «πολιορκείται» διαρκώς για μία δήλωσή του, ειδικά από την στιγμή που βρήκε δύο φορές δίχτυα στον αγώνα με την Άντερλεχτ.\n«Ήταν μοναδικές στιγμές για μένα», εξομολογείται ο ίδιος για το 3-1 των ερυθρόλευκων σε βάρος των Βέλγων.\n«Αισθάνθηκα υπέροχα στο γήπεδο και κυρίως μετά τα γκολ που έβαλα. Είχα μεγάλη πίστη και αυτοπεποίθηση και για μένα και για την ομάδα. Τα τέρματα που έβαλα ήταν πολύ σημαντικά. Μας έδωσαν την δυνατότητα να προχωρήσουμε στην επόμενη φάση», τονίζει στην συνέχεια.\nΔεν έκρυψε όμως μία μεγάλη του επιθυμία για την Ευρώπη: «Θέλω πολύ να προχωρήσουμε και άλλο φέτος στην Ευρώπη. Επιθυμώ να περάσουμε στα προημιτελικά. Όμως εδώ που είμαστε με όποια ομάδα και εάν τύχουμε τα πράγματα θα είναι και πολύ δύσκολα και περίπλοκα.\nΠροφανώς και θα ήταν πολύ όμορφο να γυρίσω στο Καμπ Νόου ή το Μπερναμπέου. Όμως το μυαλό μου αυτήν την στιγμή είναι στην ομάδα μου και στο πως θα φτάσουμε όσο πιο μακριά γίνεται στο φετινό Τσάμπιονς Λιγκ. Θα είναι πολύ σημαντικό το να καταφέρουμε να συνεχίσουμε στην Ευρώπη και φυσικά το να διαδραματίσω και εγώ βασικό ρόλο ως προς αυτό».\nΟ Χαβιέρ Σαβιόλα έφτασε αισίως τα 247 γκολ στην καριέρα του με τα 2 που έβαλε στην αναμέτρηση με την Άντερλεχτ στο "Γ. Καραϊσκάκης" για την 6η αγωνιστική της φάσης των ομίλων της κορυφαίου διασυλλογικής διοργάνωσης. Σε επίπεδο Ευρώπης έχει 18 γκολ στο Τσάμπιονς Λιγκ και 34 στο σύνολο στα Κύπελλα Ευρώπης.


[ Είπαν ] - ΤΑ ΝΕΑ\ntanea.gr > Πολιτική > Μικροπολιτικός > [ Είπαν ]\n[ Είπαν ]\n(ο βουλευτής του ΠΑΣΟΚ, στον Αlpha Radio) «Η ΔΕΗ προσάραξε στην ξέρα της κυβερνητικής πολιτικής. Το πρώτο λάθος που έκανε η παρούσα κυβέρνηση είναι ότι σταμάτησε τα έργα ανάπτυξης του συστήματος παραγωγής ηλεκτρικής ενέργειας. Οι μονάδες των ιδιωτών θα έπρεπε να είναι σε δοκιμαστική λειτουργία». Νίκος Γεωργιάδης:\n(ο βουλευτής της Ν.Δ. για τις κάμερες παρακολούθησης, στον Αlpha)\n«Δεν με ενοχλεί να υπάρχουν κάμερες, το να ξέρω ότι στον δρόμο μου το βράδυ καταγράφεται η κίνηση. Κάποια στιγμή μπορεί να μπει και μια φίλη μου στο σπίτι και να απατήσω τη γυναίκα μου, αυτό όμως δεν παύει να έχει το ρίσκο που ούτως ή άλλως παίρνει κάποιος όταν κάνει μια ζαβολιά». Μιχάλης Σταθόπουλος:\n(ο πρώην υπουργός Δικαιοσύνης, καθηγητής, στον 9,84, για τις κάμερες)\n«Εάν εμένα με φωτογράφιζε κάποιος στην οδό Λαμψάκου, ε, θα έλεγα- αν το αντιμετώπιζα μόνο από τη δική μου σκοπιά- “όχι, δεν θέλω, θέλω να είμαι ελεύθερος και να μη με βλέπει κανένας”. Όμως θα τον δεχόμουν αυτόν, ας τον πούμε “περιορισμό της ιδιωτικότητάς μου”, αν αυτό συνέβαλε στο να εξιχνιαστεί η εγκληματικότητα».


CONTANS WG (Βιολογικό Μυκητοκτόνο)- καλλιεργητικές οδηγίες / εγκρίσεις φυτοφαρμάκων\nΓια να δείτε τις εγκρισεις του σκευάσματος σύμφωνα με το Υπουργειο αγροτικής ανάπτυξης, δραστικές ουσίες, δόσεις σκευάσματος και τρόπο εφαρμογής του CONTANS WG εισέλθετε στο σύστημα\nΣτόχος σκευασματος: Τα σπόρια του C. Minitans βλαστάνουν σε υγρό έδαφος. Tο μυκήλιο του προσβάλλει τα σκληρώτια του παθογόνου που βρίσκονται στο έδαφος και τα καταστρέφει μέσα σε διάστημα 3 μηνών (αν οι συνθήκες είναι ευνοικές για τη δράση του). Ο αριθμός ζώντων σκληρωτίων στο έδαφος μειώνεται. Η εφαρμογή του προϊόντος συνιστάται να γίνεται 2 - 3 μήνες πριν την αναμενόμενη προσβολή από το μύκητα Sclerotinia spp., σε ιδιαίτερα ευαίσθητες καλλιέργειες όπως το μαρούλι, σαλάτες κ.α. με στόχο να μειωθεί το αρχικό μολυσματικό δυναμικό των σκληρωτίων στο έδαφος. Προορίζεται για χρήση στα πλαίσια συστήματος Ολοκληρωμένης καταπολέμησης, σε συνδυασμό με σωστές καλλιεργητικές τεχνικές και μέσα σε ένα πρόγραμμα ψεκασμών για τον έλεγχο των μυκήτων Sclerotinia sclerotiorum και Sclerotinia minor.


Η ιστορική μας Δραχμούλα: Πώς είδαν τα γερμανικά ΜΜΕ την συνέντευξη του Αλ. Τσίπρα\nΠώς είδαν τα γερμανικά ΜΜΕ την συνέντευξη του Αλ. Τσίπρα\nΗ εφημερίδα Die Zeit στο άρθρο της παρουσιάζει εκτενώς τη συνέντευξη που παραχώρησε χθες το βράδυ ο Έλληνας πρωθυπουργός, σημειώνοντας ότι κ. Τσίπρας απέκλεισε το ενδεχόμενο νέων εκλογών και εμφανίστηκε αισιόδοξος σε ό,τι αφορά την\nεπίτευξη συμφωνίας με τους πιστωτές της Αθήνας.\n«Ο Τσίπρας απειλεί με δημοψήφισμα για το πρόγραμμα λιτότητας», επισημαίνει ηFrankfurter Allgemeine στο άρθρο της για την χθεσινή συνέντευξη του Έλληνα πρωθυπουργού, στο οποίο αναφέρεται και στην αλλαγή στη διαπραγματευτική ομάδα της Ελλάδας, όπως και στο γεγονός ότι η ελληνική κυβέρνηση είναι έτοιμη να έρθει σε συμβιβασμό με τους πιστωτές της στο θέμα των ιδιωτικοποιήσεων.\nΗ Suddeutsche Zeitungφιλοξενεί σήμερα δύο άρθρα για την Ελλάδα. Στο πρώτο, με τίτλο: «Ο Τσίπρας βάζει στο παιχνίδι το δημοψήφισμα», αναφέρεται στη συνέντευξη του Έλληνα πρωθυπουργού προτάσσοντας τρία σημεία: ότι ο κ. Τσίπρας αναμένει ότι θα βρεθεί συμφωνία με την Ευρωπαϊκή Ένωση ως τις 9 Μαΐου, ότι εξετάζει το ενδεχόμενο ενός δημοψηφίσματος στην περίπτωση που η Αθήνα δεν μπορεί να δεχθεί τις απαιτήσεις των πιστωτών της και ότι αποκλείει το ενδεχόμενο εκλογών.\nΗ Suddeutsche Zeitungσημειώνει ότι ο κ. Τσίπρας επιθυμεί με τη μερική αποδυνάμωση του Έλληνα υπουργού Οικονομικών Γιάνη Βαρουφάκη να δώσει νέα ώθηση στις διαπραγματεύσεις με τους διεθνείς πιστωτές της Αθήνας και έτσι να προστατεύσει τη χώρα του από μια ενδεχόμενη χρεοκοπία.\nΗ εφημερίδα σημειώνει εξάλλου ότι κύκλοι των πιστωτών της Ελλάδας είχαν επισημάνει ότι περαιτέρω διαπραγματεύσεις με τον κ. Βαρουφάκη δεν θα είχαν νόημα και αντ΄ αυτού θα μπορούσαν πλέον να συνομιλούν μόνο με τον κ. Τσίπρα, ο οποίος είχε αρχίσει να κατανοεί τη σοβαρότητα της κατάστασης.\nΤην άποψη αυτή συμμεριζόταν και το Βερολίνο, όπως έδειξε η συνομιλία του κ. Τσίπρα με τη Γερμανίδα καγκελάριο Άγγελα Μέρκελ την Κυριακή, επισημαίνει η Suddeutsche Zeitung.\nΚαι η εφημερίδα Die Weltπροτάσσει την ανάθεση στον αναπληρωτή υπουργό Διεθνών Οικονομικών Σχέσεων Ευκλείδη Τσακαλώτο τον συντονισμό της διαπραγματευτικής ομάδας με τον τίτλο: «Ένας μαρξιστής πρέπει να σώσει την Ελλάδα από τη χρεοκοπία».


Εμφάνιση άρθρων βάσει ετικέτας: δακτυλίτιδα\nΤετάρτη, 27 Αυγούστου 2014 16:41\nΗ κυστίτιδα στις γυναίκες\nΗ κυστίτιδα στις γυναίκες, ICD-10 N39.0, είναι η λοίμωξη του κυστικού βλεννογόνου από μικροβιακή φλεγμονή.\nΣυνήθως, 3-8% των γυναικών παρουσιάζουν μικροβιουρία σε κάποια στιγμή της ζωής τους. 43% των γυναικών ηλικίας 14-61 ετών νοσούν τουλάχιστον μία φορά από ουρολοίμωξη. Αλλά και στις μεγαλύτερες γυναίκες είναι συχνή η ουρολοίμωξη.\nΣημεία και συμπτώματα της κυστίτιδας στις γυναίκες\nΑίσθηση ατελούς κίνησης της κύστης\nΧαμηλός κοιλιακός πόνος ή μούδιασμα\nΑίτια κυστίτιδας σε γυναίκες\nΟξεία λοίμωξη, σχεδόν πάντοτε από Gram αρνητικά βακτηρίδια\nΠροηγούμενη λοίμωξη ουροποιητικού\nΥποκείμενες νόσοι του ουροποιητικού συστήματος, όπως όγκοι, λίθοι, στενώματα, ατελής κένωση της κύστης κ.ά.\nΔιαφορική διάγνωση κυστίτιδας στις γυναίκες\nΣεξουαλικά μεταδιδόμενα νοσήματα που προκαλούν ουρηθρίτιδα\nΑιματουρία από νεοπλασία ή λίθους\nΔιάγνωση κυστίτιδας στις γυναίκες\nΣτη γενική ούρων παρατηρείται πυουρία (περισσότερο από 5-8 ουδετερόφιλα ανά οπτικό πεδίο στη μικροσκοπική εξέταση). Η χημική διαδικασία εστεράσης είναι χρήσιμη στην ανίχνευση της πυουρίας, αλλά μπορεί να δώσει ψευδώς θετικό αποτέλεσμα από την ύπαρξη λευκοκυττάρων από τον κόλπο.\nΣτη γενική ούρων παρατηρείται, επίσης, μικροβιουρία. Η δοκιμασία νιτρικών είναι, επίσης, χρήσιμη, αλλά αποτυγχάνει τη διάγνωση της μικροβιουρίας σε ποσοστό 10-30%.\nΣτην καλλιέργεια ούρων αναπτύσσεται ένα είδος μικροβίων. Υποψιαζόμαστε επιμόλυνση του δείγματος όταν στην ουροκαλλιέργεια αναπτύσσονται περισσότερα είδη μικροβίων\nΣε βρέφη και μεγαλύτερες ασθενείς που υποτροπιάζουν γίνεται έλεγχος με ακτινογραφική, υπερηχογραφική και ενδοσκοπική απεικόνιση του ανώτερου και κατώτερου ουροποιητικού.\nΓίνεται υπερηβική αναρρόφηση ή καθετηριασμός ουρήθρας για λήψη δείγματος ούρων σε βρέφη, καθετηριασμός της ουρήθρας σε παιδιά και ενήλικες σε υποψία επιμόλυνσης των ούρων σε συλλογή δείγματος.\nΘεραπεία κυστίτιδας σε γυναίκες\nΣε υποτροπές, χωρίς ανωμαλία ουροποιητικού τριμεθοπρίμη -σουλφομεθοξαζόλη και νιτροφουραντοϊνη\nΣε μόνιμο καθετήρα θεραπεία γίνεται σε πυρετό.\nΑποφυγή της σεξουαλικής επαφής κατά τη διάρκεια συμπτωμάτων\n-Σε πρωτομόλυνση χωρίς πυρετό, διαβήτη, ανοσοκαταστολή και ανωμαλίες ουροποιητικού τριμεθοπρίμη-σουλφομεθοξαζόλη 2 δισκία εφάπαξ ή 10 ημέρες από το στόμα κεφαλοσπορίνη, νιτροφουραντοϊνη, σιπροφλοξασίνη κ.ά.\n-Σε έγκυες ασθενείς 10-14 ημέρες μετά από καλλιέργεια ούρων και αντιβιόγραμμα, ασφαλές αντιβιοτικό (κεφαλοσπορίνη, αμοξυκιλλίνη κ.ά). Η ουρολοίμωξη στην κύηση απαιτεί πάντα καλλιέργεια και αντιβιόγραμμα και 10-14 ημέρες θεραπεία, με συνέχιση προφυλακτική για όλη την κύηση.\n-Στους υπόλοιπους ασθενείς 10-14 ημέρες μετά από καλλιέργεια ούρων και αντιβιόγραμμα.\nΜπορεί σε όλους να γίνει έναρξη εμπειρικής αγωγής και να συνεχιστεί ανάλογα με το αποτέλεσμα του αντιβιογράμματος.\nΟι φλουοροκινολόνες (σιπροφλοξασίνη) προτιμώνται σήμερα\nΠαρακολούθηση γίνεται με καλλιέργεια ούρων μετά το τέλος της θεραπείας\nΌταν η κυστίτιδα σχετίζεται με την σεξουαλική επαφή πρέπει να εκκενώνεται η κύστη μετά την επαφή. Πολλές γυναίκες παίρνουν εφάπαξ προληπτικά μια αντιβίωση πριν την σεξουαλική επαφή\nΤα συμπτώματα υποχωρούν 2-3 ημέρες από την έναρξη της θεραπείας στις περισσότερες ασθενείς\nΟι ηλικιωμένες με ασυμπτωματική μικροβιουρία δεν χρειάζεται να πάρουν θεραπεία\nΤα βρέφη και παιδιά έχουν αυξημένο κίνδυνο πυελονεφρίτιδας\nΣηψαιμία από Gram αρνητικά μικρόβια\nΔιαβάστηκε 4464 φορές Τελευταία τροποποίηση στις Πέμπτη, 15 Οκτωβρίου 2020 20:22\nατελής κένωση ουροδόχου κύστεως\nστενώματα ουροποιητικού συστήματος\nεμπειρική αγωγή αντιβιοτικών\nΠερισσότερα σε αυτή την κατηγορία: « Λοιμώξεις του ουροποιητικού συστήματος στους άνδρες Χρήσιμες πληροφορίες για τη λιστερίωση »


Αποχωρεί από τον ΠΑΟΚ ο Μάρβιν Τζόουνς - Simerinos.gr\nΑποχωρεί από τον ΠΑΟΚ ο Μάρβιν Τζόουνς\nΛεπτομέρειες απομένει να διευθετηθούν για να τερματιστεί η συνεργασία του ΠΑΟΚ με τον Μάρβιν Τζόουνς. Ο Αμερικανός σέντερ, από τους πολυτιμότερους για τον «Δικέφαλο» στο παρκέ τη φετινή σεζόν (σ.σ. μ.ο. 15.8 πόντους, 7.8 ριμπάουντ), ζήτησε να φύγει, λόγω προβλήματος υγείας που αντιμετωπίζει η μητέρα του.\nEπιπλέον είχε στα χέρια του πρόταση (δελεαστική οικονομικά) από ομάδα του Πουέρτο Ρίκο, η παρουσία του στην οποία θα του επιτρέπει χιλιομετρικά να είναι πιο κοντά στην οικογένειά του, η οποία βρίσκεται στο Σικάγο.\nΤο πιθανότερο είναι ο Τζόουνς να φορέσει για τελευταία φορά τη φανέλα του ΠΑΟΚ στο εκτός έδρας παιχνίδι, για τη 18η αγωνιστική της Basket League, με το Περιστέρι (σ.σ. για τη 17η «στροφή» της Α1 ο «Δικέφαλος» έχει ρεπό).\nΟι ιθύνοντες της ΚΑΕ έχουν δρομολογήσει επαφές για την αντικατάστασή του, με την επιλογή του άλλοτε σέντερ των Προμηθέα, Λαυρίου, Ηφαιστου Λήμνου, Σον Εβανς, να δείχνει πως προκρίνεται. Ο 33χρονος Αμερικανός έμεινε, εσχάτως, ελεύθερος από την ουκρανική Προμιτέι.\nΠροηγούμενο άρθροΠόλεμος στην Ουκρανία: Πώς το κομβόι έξω από το Κίεβο πήρε θέσεις μάχης [Δορυφορικές εικόνες]\nΕπόμενο άρθροΖελένσκι: «Ο Γ’ Παγκόσμιος Πόλεμος θα ξεκινήσει και τότε θα’ ναι αργά να κάνετε ζώνη απαγόρευσης πτήσεων»


Τελετή ορκωμοσίας του δημάρχου Πειραιά Γιάννη Μώραλη – Παρών ο Βαγγέλης Μαρινάκης - Ειδήσεις - νέα - Το Βήμα Online\nΤελετή ορκωμοσίας του δημάρχου Πειραιά Γιάννη Μώραλη – Παρών ο Βαγγέλης Μαρινάκης\nΣε εξέλιξη βρίσκεται αυτήν την ώρα η τελετή ορκωμοσίας του δημάρχου Πειραιά Γιάννη Μώραλη. Παρών ο πρώτος σε σταυρούς δημοτικός σύμβουλος και ηγέτης του Ολυμπιακού Βαγγέλης Μαρινάκης.\nΜε μια σεμνή τελετή στο Δημοτικό Θέατρο Πειραιά ορκίζεται αυτήν την ώρα η επανεκλεγείσα δημοτική αρχή υπό την ηγεσία του δημάρχου Πειραιά, Γιάννη Μώραλη.\nΠαρών ο πρώτος σε σταυρούς δημοτικός σύμβουλος Πειραιά και ηγέτης του Ολυμπιακού Βαγγέλης Μαρινάκης.\nΤο κλίμα είναι ιδιαιτέρως εορταστικό, με την παρουσία του κόσμου να δίνει τον τόνο.\nΟι πολίτες του Πειραιά αξιολόγησαν το φιλόδοξο και πρωτοπόρο πρόγραμμα που εφάρμοσε, κατά την πρώτη περίοδο εκλογής της, η δημοτική παράταξη «Πειραιάς Νικητής» και έδωσαν εκ νέου «ψήφο εμπιστοσύνης» στον Γιάννη Μώραλη και τον Βαγγέλη Μαρινάκη.


Ιδρύθηκε Ισλαμικό Κόμμα Αυστραλίας | STUDIO 3 NEWCASTLE AUSTRALIA\n← Τέσσερις νεκροί από πυρκαγιές στη Δυτική Αυστραλία\nΕξαφάνιση 17χρονης συμπαροίκου στη Μελβούρνη →\nΙδρύθηκε Ισλαμικό Κόμμα Αυστραλίας\nΣτόχος του η δίκαιη εκπροσώπηση των Αυστραλών μουσουλμάνων\nΈνα νέο κόμμα ιδρύθηκε την Τρίτη στην Αυστραλία, με στόχο να δώσει φωνή στους Αυστραλούς μουσουλμάνους. Το Μουσουλμανικό Κόμμα Αυστραλίας (Australian Muslim Party – AMP) σχεδιάσει να κατέλθει στις επόμενες ομοσπονδιακές εκλογές με υποψήφιους σε κάθε Πολιτεία, ελπίζοντας να κερδίσει μία έδρα στην Γερουσία. Ιδρυτής του είναι ο 34χρονος επιχειρηματίας, Diaa Mohamed, ο οποίος στο παρελθόν ήταν επικεφαλής της ομάδας MyPeace, που είχε στόχο την ενίσχυση των δεσμών μεταξύ των μουσουλμανικών και των υπόλοιπων κοινοτήτων της Αυστραλίας.\nΟ ίδιος τονίζει ότι η αναγγελία δεν έχει σχέση με τα τραγικά περιστατικά στο Παρίσι, αλλά η σύμπτωση τονίζει την ανάγκη δημιουργίας του κόμματος.\n«Είχαμε σχεδιάσει εδώ και εβδομάδες την αναγγελία και το Σαββατοκύριακο συζητήσαμε κατά πόσον πρέπει ή όχι να προχωρήσουμε, υπό το φως της πρόσφατης τραγωδίας στο Παρίσι, αλλά αυτός είναι ακριβώς ο λόγος για τον οποίο δημιουργήσαμε το κόμμα. Για να δημιουργήσουμε μία πλατφόρμα. Έπρεπε να γίνει. Βρισκόμαστε στο 2015 και υπάρχουν τέσσερα κόμματα στην Αυστραλία που έχουν δημιουργηθεί με ειδική ατζέντα την αντίθεση με τους μουσουλμάνους και το Ισλάμ. Οπότε σκέφτηκα να τους δώσω κάτι να αντιπαρατεθούν. Έτσι δημιούργησα το Μουσουλμανικό Κόμμα». Μιλώντας στην SBS, ο κ. Mohamed τόνισε ότι πολλά μέλη της μουσουλμανικής κοινότητας προσπάθησαν να τον αποθαρρύνουν, καθώς πολλοί φοβούνται, ο ίδιος όμως δεν πτοείται.\n«Δεδομένων όσων έχουν συμβεί την τελευταία δεκαετία, μία από τις πιο έντονες επικρίσεις που δεχόμαστε είναι ότι δεν μιλάμε καθαρά, αν όχι εντελώς. Αυτοί ανάμεσά μας που θέλουν να εκφραστούν δεν έχουν την ευκαιρία και τώρα τούς δίνουμε αυτήν τη δυνατότητα».\nΜέχρι στιγμής, πάντως, δεν έχει αποκαλυφθεί η πλήρης πολιτική πλατφόρμα του νέου κόμματος, καθώς αυτό είναι κάτι που ο ιδρυτής του θα δημοσιοποιήσει αφ’ ότου καταφέρει να στρατολογήσει 500 μέλη. Οι εγγραφές είναι ανοιχτές σε όλους τους Αυστραλούς πολίτες, μουσουλμάνους και μη.\n«Όλοι είναι ευπρόσδεκτοι, καθώς ο στόχος μας είναι να ενώσουμε και όχι να διχάσουμε. Οι αρχές μας είναι αυτές όλων των Αυστραλών: η ειρήνη, η ισότητα, η δικαιοσύνη και η ελευθερία στις προσωπικές επιλογές».\nΩστόσο, υπάρχει ένα ζήτημα που θα προωθήσει ο νέας φορέας: την αντίθεση στην ξένη επέμβαση στην Συρία.\n«Δεν θα υποστηρίξω ποτέ την εισβολή της Αυστραλίας σε κάποια άλλη χώρα, όποια κι αν είναι αυτή, όχι μόνο μία μουσουλμανική χώρα» δήλωσε ο κ. Mohamed, τονίζοντας ότι οι δυτικές επεμβάσεις στην Μέση Ανατολή μετά την 11η Σεπτεμβρίου έχουν κάνει την κατάσταση χειρότερη στην περιοχή.


Βρετανία: Έκτροπα έξω από τις ανοιχτές παμπ - Βίντεο από συμπλοκή | Athens Voice\nΣυμπλοκή έξω από παμπ στη Βρετανία © Twitter / Gavin\nΒρετανία: Οι παμπ άνοιξαν και πάλι και οι πολίτες βρέθηκαν ξανά να πίνουν με τις παρέες τους - Περιστατικά έξω από παμπ και συμπλοκή νεαρών.\nΣτους εξωτερικούς χώρους των παμπ και των εστιατορίων «ξεχύθηκαν» από την Δευτέρα (12/4) οι Βρετανοί και, όπως φαίνεται, δεν αποφεύχθηκαν τα έκτροπα. Στην περιοχή του Γιορκ δεν ήταν λίγα τα άτομα που πιάστηκαν στα χέρια έξω από μία παμπ, και όντας μεθυσμένοι άρχισαν να κυλιούνται στο πλακόστρωτο.\nΑυτή δεν είναι το πρώτο περιστατικό μετά το άνοιγμα των παμπ, όπου καταγράφηκαν έκτροπα. Την προηγούμενη ημέρα, η αστυνομία προχώρησε σε νέα σύλληψη μετά από επεισόδιο στην περιοχή του Σόχο.\nΣύμφωνα με την Sun, περίπου 14 εκατομμύρια κρατήσεις έχουν γίνει ήδη σε παμπ για τις επόμενες εβδομάδες, από πολίτες που θέλησαν να εξασφαλίσουν μία θέση στις παμπ.\nΣτην παμπ Fox on the Hill στο Λονδίνο, όλο το πάρκινγκ εκκενώθηκε προκειμένου οι πελάτες να απολαύσουν εκεί το ποτό τους. Την ίδια ώρα, ο Μπόρις Τζόνσον προειδοποίησε τους πολίτες να δείξουν αυτοσυγκράτηση, ιδίως μετά τις εικόνες συνωστισμού που έκαναν τον γύρο του διαδικτύου από την πρώτη βραδιά «ελευθερίας» των Βρετανών.


Αρχεία λογισμικού CRM - Πλατφόρμες ηλεκτρονικού εμπορίου\nΚατηγορία: Λογισμικό CRM\nΑνασκόπηση Metrilo (Νοέμβριος 2021): Αυτό το λογισμικό εγγυάται την τιμή;\nΧάρη στους εύχρηστους διαδικτυακούς κατασκευαστές καταστημάτων και dropshipping εφαρμογές, η κυκλοφορία της δικής σας επωνυμίας ηλεκτρονικού εμπορίου δεν ήταν ποτέ πιο εύκολη. Ωστόσο, παρ 'όλα αυτά, πολλοί έμποροι στο Διαδίκτυο εξακολουθούν να αγωνίζονται να κλιμακώσουν την επιχείρησή τους με βιώσιμο τρόπο και να έχουν πραγματικό αντίκτυπο στο μάρκετινγκ τους.\nΣυνέχισε να διαβάζεις "Ανασκόπηση Metrilo (Νοέμβριος 2021): Αυτό το λογισμικό εγγυάται την τιμή;"\nΣυνέχισε να διαβάζεις “Engagebay Review – Όλα όσα πρέπει να γνωρίζετε”\nΣυνέχισε να διαβάζεις "Το καλύτερο CRM για μικρές επιχειρήσεις το 2021"


Μια ξεχωριστή Suzuki Katana από την dB Customs - BikersTime Online Magazine\nΜια ξεχωριστή Suzuki Katana από την dB Customs\nΟκτώβριος 15, 2017 Οκτώβριος 15, 2017 Κώστας Τουλής dB Customs, Photo, Suzuki, Suzuki GSX1100S Katana, Suzuki Katana Series\nΠόσοι από εσάς θυμάστε την Suzuki Katana; Βάση της ‘κληρονομιάς’ που άφησε πίσω της, είμαι σίγουρος ότι είστε πολλοί. Μια μοτοσυκλέτα που σημάδεψε μια ολόκληρη εποχή δεν ξεχνιέται άλλωστε έτσι εύκολα, πως σας φαίνεται όμως αυτή η special δημιουργία της dB Customs;\nΕίναι αλήθεια ότι μερικές παλιές μοτοσυκλέτες άφησαν το δικό τους στίγμα στην Ιστορία της μοτοσυκλέτας. Το έκανε και η Suzuki με την GSX1100S Katana, μια μοτοσυκλέτα η οποία απέκτησε πολλούς φανατικούς οπαδούς κατά τη διάρκεια της παραγωγής της.\nΠολλές από αυτές που παρήχθησαν βελτιώθηκαν κατά τη διάρκεια της ζωής τους, ή μάλλον, για να ακριβολογούμε, οι περισσότερες από αυτές τροποποιήθηκαν σε μεγάλο βαθμό σε σχέση με τη μοτοσυκλέτα που πουλούσε στις εκθέσεις της η Suzuki.\nΗ καλή βάση ήταν εκεί και σχεδόν πάντα ‘ξυπνούσε’ τον εκάστοτε ιδιοκτήτη να βγάλει από μέσα της το κτήνος που υπήρχε. Αυτό έγινε και με τον ιδιοκτήτη αυτής της Katana, ο οποίος εμπιστέυθηκε την καλή του στην dB Customs, μια εταιρεία που ειδικεύεται στο να κατασκευάζει ξεχωριστές μοτοσυκλέτες ρετρό ύφους.\nΟι αναβαθμίσεις που έχουν γίνει σε αυτή τη μοτοσυκλέτα είναι πολλές και το χέρι του βελτιωτή έχει περάσει σχεδόν από παντού. Ξεκινώντας από τον κινητήρα, η εταιρεία αναφέρει υπερκυβισμό στα 1260cc, ενώ με αρκετή δουλειά, ο τετρακύλινδρος εν σειρά έχει φτάσει τους 173 ίππους και τα 110 ft-lb ροπής.\nΣτον τομέα των αναρτήσεων η Öhlins έδωσε τη λύση με τα χρυσά προϊόντα της, ενώ στο κάτω μέρος του USD πηρουνιού εδράζουν ένα σετ τετραπίστονες ακτινικές δαγκάνες της Nissin. Η τρόμπα του εμπρός φρένου προέρχεται από την Brembo, κάνοντας την πέδηση της Katana Ιταλο-Ιαπωνική υπόθεση.\nΌσο και αν φαίνεται παράξενο για μοτοσυκλέτα της Suzuki, η Yoshimura παίζει πολύ μικρό ρόλο στη συνολική βελτίωση της Katana, καθώς έχουν χρησιμοποιηθεί μόνο γκαζιέρα και συρματόσχοινα από την Ιαπωνική εταιρεία.\nΤα 38αρια καρμπυρατέρ της Mikuni (RS, με επίπεδο slide) είναι υπεύθυνα για την τροφοδοσία του κινητήρα με μείγμα, ενώ τα καυσαέρια βρίσκουν το δρόμο τους προς το περιβάλλον μέσω του συστήματος εξάτμισης της Jaygui-racing.\nΟι τροχοί είναι της Ιταλικής OZ, είναι με πέντε μπράτσα και κατάμαυροι, ώστε να ταιριάζουν απόλυτα με το υπόλοιπο ‘κακό’ στυλ της μοτοσυκλέτας. Πέρα από τα παραπάνω όμως, σημαντική δουλειά έχει γίνει με το κοστούμι της Katana, το οποίο είναι κατασκευασμένο από ανθρακονήματα.\nΣε κάποια σημεία του έχει μείνει ‘γυμνό’ για να φαίνεται ξεκάθαρα το υλικό κατασκευής του, σε άλλα σημεία του όμως είναι βαμμένο – σε τι άλλο; – σε μαύρο χρώμα. Τέλος, τη ‘μαυρίλα’ σπάνε με επιτυχία τα κατακόκκινα αυτοκόλλητα της Suzuki στο τεπόζιτο και τα μικρά και διακριτικά αυτοκόλλητα που αναγράφουν ‘Katana’ ακριβώς πίσω από τις φιλτροχοάνες.\nΕίναι σχεδόν βέβαιο ότι υπάρχουν πιο δυνατές Katana εκεί έξω, όπως με την ίδια σιγουριά πιστεύω ότι ίσως υπάρχουν και πιο όμορφες. Όμως αυτή εδώ είναι μια ξεχωριστή δημιουργία, η οποία είναι σίγουρο ότι θα μαγνητίσει τα βλέμματα από όπου και αν περάσει.\n← Previous Moto3 Motegi – Race – Σημαντική νίκη Fenati, τρεις διαφορετικοί κατασκευαστές στο βάθρο\nConcept Yamaha MOTOROiD – Η μοτοσυκλέτα με την τεχνητή νοημοσύνη Next →\nΠαρουσίαση – Triumph Bonneville Bobber 2017\nΙανουάριος 6, 2017 BTime 0\nΑπρίλιος 26, 2017 scorpion11 0


ΒΡΙΣΚΕΣΤΕ: Αρχική»Ειδήσεις»ΕΚΤ: Φόβοι για πανδημία... λουκέτων\nBy panos12 on\t 20 Μαΐου, 2021 Ειδήσεις, Επιχειρήσεις, Οικονομία, Πλανήτης\n... μετά τα μέτρα στήριξης, οι κυβερνήσεις πρέπει να λάβουν προλητπικά μέτρα\nΤον κώδωνα του κινδύνου για επικείμενες χρεοκοπίες επιχειρήσεων στην Ευρωζώνη, μετά την ολοκλήρωση των μέτρων στήριξης, κρούει η Ευρωπαϊκή Κεντρική Τράπεζα.\nΗ κεντρική τράπεζα ανησυχεί ιδιαίτερα για την αύξηση του εταιρικού χρέους σε χώρες με μεγαλύτερο τομέα υπηρεσιών, διότι αυτό θα μπορούσε να αυξήσει την πίεση σε κυβερνήσεις και τράπεζες. Όπως επισημαίνει, υπάρχουν αυξημένοι και άνισοι χρηματοοικονομικοί κίνδυνοι και για τον λόγο αυτό θα χρειαστούν πιο στοχευμένα κίνητρα καθώς η περιοχή ανακάμπτει από την κρίση κορωνοϊού. Στην τελευταία έκθεση χρηματοπιστωτικής σταθερότητας, η ΕΚΤ προειδοποιεί ότι αυτό το άνισο σοκ έχει κινδύνους για πολύ συγκεκριμένα κράτη και τμήματα της οικονομίας της ευρωζώνης.\n«Καθώς η ευρωζώνη αναδύεται από το τρίτο κύμα της πανδημίας, οι κίνδυνοι για τη χρηματοπιστωτική σταθερότητα παραμένουν αυξημένοι και έχουν κατανεμηθεί πιο άνισα», δήλωσε ο αντιπρόεδρος της ΕΚΤ Λούις ντε Γκίντος. Η κεντρική τράπεζα ανησυχεί ιδιαίτερα για την αύξηση του εταιρικού χρέους σε χώρες με μεγαλύτερο τομέα υπηρεσιών, διότι αυτό θα μπορούσε να αυξήσει την πίεση στις κυβερνήσεις και τις τράπεζες σε αυτά τα κράτη. Όπως επισημαίνει, αυτό θα μπορούσε να προκαλέσει πονοκέφαλο βραχυπρόθεσμα καθώς οι κυβερνήσεις άρουν τα κίνητρα που σχετίζονται με την πανδημία.\nΠαράλληλα, η ΕΚΤ υπογραμμίζει ότι η κερδοφορία των τραπεζών παραμένει αδύναμη, ενώ οι προοπτικές δανεισμού είναι αβέβαιες. Η ποιότητα των τραπεζικών περιουσιακών στοιχείων έχει διατηρηθεί μέχρι στιγμής, αλλά ο πιστωτικός κίνδυνος μπορεί να υλοποιηθεί με καθυστέρηση, γεγονός που συνεπάγεται την ανάγκη για αυξημένες προβλέψεις για απώλειες δανείων», ανέφερε η ΕΚΤ σε δήλωση. Ενας άλλος κίνδυνος είναι η πρόσφατη αύξηση των αποδόσεων των αμερικανικών ομολόγων. Αυτό έχει ήδη οδηγήσει την κεντρική τράπεζα να επιταχύνει τις αγορές κρατικών ομολόγων τις τελευταίες εβδομάδες. Η ΕΚΤ ανησυχεί ότι το πιο υψηλό κόστος δανεισμού στην άλλη πλευρά του Ατλαντικού θα επηρεάσει τις χρεωμένες εταιρείες, τα νοικοκυριά και τις χώρες της ευρωζώνης.


Ο ΙΕΡΟΣ ΣΠΗΛΑΙΩΔΗΣ ΝΑΟΣ ΑΠΟΣΤΟΛΩΝ ΠΕΤΡΟΥ και ΠΑΥΛΟΥ ΕΝΤΟΣ ΤΗΣ ΜΟΝΗΣ ΚΟΥΔΟΥΜΑ - Κρήτη πόλεις και χωριά\nHome Unlabelled Ο ΙΕΡΟΣ ΣΠΗΛΑΙΩΔΗΣ ΝΑΟΣ ΑΠΟΣΤΟΛΩΝ ΠΕΤΡΟΥ και ΠΑΥΛΟΥ ΕΝΤΟΣ ΤΗΣ ΜΟΝΗΣ ΚΟΥΔΟΥΜΑ\nΟ ΙΕΡΟΣ ΣΠΗΛΑΙΩΔΗΣ ΝΑΟΣ ΑΠΟΣΤΟΛΩΝ ΠΕΤΡΟΥ και ΠΑΥΛΟΥ ΕΝΤΟΣ ΤΗΣ ΜΟΝΗΣ ΚΟΥΔΟΥΜΑ\nΕίναι ένας σπηλαιώδης Ναός που βρίσκεται εντός της Μονής Κουδουμά στα Αστερούσια Ορη στα Νότια του Νομού Ηρακλείου και είναι αφιερωμένος στούς Ἁγίους Πρωτοκορυφαίους Ἀποστόλους Πέτρο καί Παῦλο.\nΟ Πέτρος καταγόταν από τη Βηθσαϊδά της Γαλιλαίας και ήταν γιος του Ιωνά, αδελφός του Αποστόλου Ανδρέα του Πρωτόκλητου. Ο Πέτρος και ο Ανδρέας ήταν ψαράδες στη λίμνη Γεννησαρέτ. Είχε νυμφευθεί στην Καπερναούμ, όπου έμενε οικογενειακά μαζί με την πεθερά του. Όπως μας πληροφορεί το Ευαγγέλιο, όταν ο Ιησούς έφθασε στη λίμνη της Γεννησαρέτ συνάντησε τους δυο αδελφούς Πέτρο και Ανδρέα οι οποίοι έριχναν τα δίχτυα τους. Αμέσως μετά την κλήση τους, άφησαν τα δίχτυα και τις οικογένειές τους και τον ακολούθησαν. Ψαράς στο επάγγελμα, ήταν τύπος αυθόρμητος, ορμητικός, και τη ζωή του κοντά στο Χριστό τη μαθαίνουμε από τα τέσσερα Ευαγγέλια, ενώ την αποστολική του δράση, από τις πράξεις των Αποστόλων. Έγραψε και δύο Καθολικές Επιστολές, μέσα στις οποίες να τι προτρέπει τους χριστιανούς: «Νήψατε, γρηγορήσατε, ο αντίδικος υμών διάβολος ως λέων ωρυόμενος περιπατεί ζητών τίνα καταπίη» (Α΄ Πέτρου, ε΄ 8). Δηλαδή εγκρατευθείτε, γίνετε άγρυπνοι και προσεκτικοί.\nΔιότι ο αντίπαλος και κατήγορός σας ο διάβολος, σαν λιοντάρι που βρυχάται, περιπατεί με μανία και ζητάει ποιον να τραβήξει μακριά από την πίστη και να τον καταπιεί. Μετά την Ανάληψη του Κυρίου, ο Πέτρος, δίδαξε το Ευαγγέλιο στην Ιουδαία, στην Αντιόχεια, στον Πόντο, στην Γαλατία, στην Καππαδοκία, στην Ασία και τη Βιθυνία. Κατά την παράδοση (που σημαίνει ότι δεν είναι απόλυτα ιστορικά διασταυρωμένο) έφτασε μέχρι την Ρώμη, όπου επί Νέρωνος (54-68μ.Χ.) υπέστη μαρτυρικό θάνατο, αφού τον σταύρωσαν χιαστί, με το κεφάλι προς τα κάτω περί το έτος 64 μ.Χ.


Barreiras - Ξενοδοχεία\nBarreiras: Αναζήτηση ξενοδοχείων\nΔείτε ξενοδοχεία για Barreiras στο χάρτη\nBarreiras: Εξερευνήστε την πόλη\nΌ,τι και αν σας αρέσει, αυτός ο προορισμός (Barreiras) έχει κάτι για όλους. Οι επισκέπτες θα βρουν πολλά πράγματα στην περιοχή (Barreiras), για να δουν, καθώς και δημοφιλή αξιοθέατα, όπως: Καθεδρικός του Sao Joao Batista και Πάρκο Celso Weizmann. Υπάρχουν πολλά μέρη, για να δείτε, καθώς και αξιοθέατα, όπως: Πλατεία Κάστρο Άλβες.\nBarreiras: Πού να μείνετε\nΕίτε ο σκοπός του ταξιδιού σας είναι επαγγελματικός, είτε είναι η διασκέδαση, ο προορισμός αυτός (Barreiras) διαθέτει το κατάλληλο κατάλυμα για όλους τους επισκέπτες. Έχουμε 3 ξενοδοχεία με τιμές δωματίων που ξεκινούν από 31 EUR τη νύχτα, ορισμένα εκ των οποίων με έκπτωση έως και 10%.\nBarreiras: Τρόποι μετάβασης\nΠετάξτε σε: Αερολιμένας Barreiras (BRA), 33,8 χλμ. από το κέντρο της πόλης (Barreiras).\nBarreiras: Τι να δείτε στη γύρω περιοχή\n• Πάρκο Celso Weizmann\nBarreiras: Πότε να πάτε\n• Ιανουάριος-Μάρτιος: 329 mm\n• Ιούλιος-Σεπτέμβριος: 31 mm\n• Οκτώβριος-Δεκέμβριος: 458 mm


Τι είναι οι Αδενοειδείς Εκβλαστήσεις (Κρεατάκια) και πως αντιμετωπίζονται | Vrisko Blog\nΤι είναι οι Αδενοειδείς Εκβλαστήσεις (Κρεατάκια) και πως αντιμετωπίζονται\nΟι αδενοειδείς εκβλαστήσεις ή «κρεατάκια» είναι μάζα ιστού (λεμφικού) που βρίσκεται στο οπίσθιο μέρος του ρινοφάρυγγα. Φυσιολογικά οι ενήλικες δεν έχουν αδενοειδείς εκβλαστήσεις ή έχουν ελάχιστες. Σκοπός των αδενοειδών εκβλαστήσεων είναι η παραγωγή αντισωμάτων κατά τη βρεφική και πρώτη παιδική ηλικία. Στην πραγματικότητα, αυτός ο ρόλος σταματά μετά την ηλικία των 3 ετών. Σε παιδιά ηλικίας κάτω των 5 ετών τα οποία παρουσιάζουν συχνές λοιμώξεις του ανώτερου αναπνευστικού, τα κρεατάκια υπερτρέφονται-διογκώνονται.\nΚαθώς τα παιδιά μεγαλώνουν, οι λοιμώξεις συνήθως μειώνονται και οι αδενοειδείς ατροφούν οπότε σχεδόν μετά την ηλικία των 12, εξαφανίζονται. Τα προβλήματα δημιουργούνται όταν από την υπερτροφία των αδενοειδών παρουσιάζονται:\nΣυμπτώματα απόφραξης και δυσχέρεια της ρινικής αναπνοής\nΣτοματική αναπνοή με κακοσμία-κακή οδοντική υγιεινή\nΈνρινη ομιλία-συχνά εικόνα παιδιού με ανοιχτό στόμα\nΡοχαλητό, κακός-άστατος ύπνος, υπνηλία\nΣυχνές λοιμώξεις του κατώτερου αναπνευστικού που συνήθως αρχίζουν μετά από ένα απλό κρυολόγημα (συχνή χρήση εισπνεόμενων spray)\nΆπνοιες στον ύπνο (μειωμένη συγκέντρωση του παιδιού την ημέρα στις υποχρεώσεις του-κακή απόδοση στο σχολείο)\nΣυχνές λοιμώξεις όπως: Μέση ωτίτιδα (πόνος στο αυτί ή υγρό που προκαλεί βαρηκοΐα) Παραρρινοκολπίτιδα (βαρύ κεφάλι, ατονία, κεφαλαλγία) Χρόνιες φαρυγγίτιδες (πονόλαιμος-βήχας) Λαρυγγίτιδες (βράγχος φωνής, δύσπνοια) Τραχηλίτιδες (χρόνιος, ξηρός βήχας)\nΣτους ενήλικες, υπερτροφία παρουσιάζεται όταν υπάρχει έντονη και χρόνια αλλεργική αντίδραση, σε περιπτώσεις κακοήθων όγκων του ρινοφάρυγγα, σε λεμφώματα και σε λοιμώξεις που προκαλούνται από ρινοϊούς-αδενοϊούς οι οποίοι έχουν στόχο τους αδένες του λεμφικού ιστού. ΔΙΑΓΝΩΣΗ Κλινική εξέταση από τον Ωτορινολαρυγγολόγο. Με την ενδοσκόπηση του ανώτερου αναπνευστικού υπάρχει πολύ καλή και αποτυπωμένη εικόνα της περιοχής. Οι οπτικές ίνες και οι ενδοσκοπικές κάμερες κάνουν τη διάγνωση και την παρακολούθηση απλή χωρίς τις συχνές ακτινογραφίες που απαιτούνταν στο παρελθόν. Ακοολογικός έλεγχος για την επίδραση στην ακοή. Στους ενήλικες απαιτείται έλεγχος με αξονική τομογραφία και ίσως διαγνωστική βιοψία στην υποψία κακοήθειας ή λεμφώματος.\nΣυντηρητική θεραπεία γίνεται σκόπιμα μόνο προεγχειρητικά και σε οξεία ρινοκολπίτιδα. Οι συχνές ρινοπλύσεις με φυσιολογικό ορό, όπως και η χρήση κορτιζονούχων ρινικών σπρέι και αντισταμινικών μπορούν παροδικά να βελτιώσουν τα αποφρακτικά συμπτώματα.\nΧειρουργική αντιμετώπιση συνίσταται κατά βάση σε κάθε υπερπλασία με έντονα συμπτώματα ή επιπλοκές (κυρίως από τα αυτιά και το κάτω αναπνευστικό), σύνδρομο υπνικής άπνοιας και σε προβλήματα ανάπτυξης λόγω κακής διατροφής και ύπνου. Η αδενοτομή, η οποία τις περισσότερες φορές συνδυάζεται με έλεγχο του μέσου ωτός (μυριγγοτομή με ή χωρίς τοποθέτηση σωληνίσκων αερισμού), είναι από τις πιο απλές και συνηθέστερες επεμβάσεις της παιδικής ηλικίας. Η αφαίρεση των αδενοειδών γίνεται με ειδικά ξέστρα μέσα από το στόμα του παιδιού. Τα τελευταία χρόνια τεχνικές που βασίζονται σε υπερήχους και διαθερμίες έχουν μειώσει σημαντικά την πιθανότητα κάποιας μετεγχειρητικής αιμορραγίας. Τα παιδιά εξέρχονται την ίδια ημέρα από το νοσοκομείο με οδηγίες για προσεχτική διατροφή και αποχή από σχολικές υποχρεώσεις για 4-6 ημέρες και από αθλητικές για 10-15 ημέρες. ΕΠΙΠΛΟΚΕΣ Η μετεγχειρητική αιμορραγία είναι μια σπάνια πια επιπλοκή, η οποία συνήθως αντιμετωπίζεται με τις ρινοπλύσεις και την απομάκρυνση πηγμάτων από τη μύτη. Αλλοίωση της φωνής (γίνεται πιο ψιλή) για μια εβδομάδα και πόνος στον αυχένα για λίγες ημέρες, είναι προβλήματα πρόσκαιρα. Στους ενήλικες η αφαίρεση συνοδεύεται πάντα και από βιοψία λόγω της πιθανότητας ανάπτυξης δυσπλασίας. Κλείστε On line ραντεβού με την / τις ειδικότητες γιατρών σχετικά με το σύμπτωμα Ωτορινολαρυγγολόγο Για αναζήτηση γιατρών σε ειδικότητες σχετικές με το σύμπτωμα από το Vrisko.gr Ωτορινολαρυγγολόγο


Πελασγία: Παπαδόπουλος: Άνω του 13% το έλλειμμα\n«το έλλειμμα του 2010 αρχικώς η κυβέρνηση έλεγε ότι θα το μειώσει στο 8,1% μετά την αναθεώρηση του ελλείμματος το 2009 πήγανε στο 9,4%. Τελικά εκτιμάται στο 10,2%, και αν το γρατζουνίσει κανείς θα πάει στο 11%. Αν προστεθούν και οφειλές του κράτους στον ιδιωτικό τομέα είμαστε πάνω από 13%. Τι κάναμε αυτή τη χρονιά; Αυτό δείχνει ένα κράτος που παράγει ελλείμματα και δεν μπορεί να κλείσει τις χαίνουσες πληγές».\nΑναρτήθηκε από Βασίλης Αξελής στις 8:08 π.μ.


Ο Μπιέλσα μείωσε το μισθό του για να πληρωθούν οι υπάλληλοι της Λιντς - OnVolos.gr-To μεγαλύτερο Portal στην Μαγνησία\nΠρώτη καταχώρηση: Πέμπτη, 26 Μαρτίου 2020, 21:30\nΟ Μαρτσέλο «El Loco» (Τρελός) Μπιέλσα, ο άνθρωπος που από τον πάγκο της Λιντς διέταξε τους παίκτες του να αφήσουν την αντίπαλη ομάδα (Άστον Βίλα) να σκοράρει γιατί προηγουμένως είχαν πετύχει γκολ επειδή δεν τήρησαν το fair play, χάνοντας τη δυνατότητα διεκδίκησης ανόδου στην Premier League, αποφάσισε να μειώσει τον μισθό του για να επιτρέψει στον σύλλογο να πληρώσει «όλους τους 272 υπαλλήλους του».\nΤο παράδειγμά του ακολούθησαν και οι παίκτες της πρωτοπόρου ομάδας στην κατάταξη της Championship, η οποία πριν από την αναστολή της αγωνιστικής δραστηριότητας βρισκόταν κοντά στο άλμα ανόδου, μετά από 16 χρόνια στις κατώτερες κατηγορίες.\n«Έπρεπε να το κάνουμε για ένα πιο ειρηνικό μέλλον», ήταν το σχόλιο του προπονητή για τη χειρονομία του ιδίου και των παικτών του. Με τη σειρά τους, οι ποδοσφαιριστές εξέδωσαν ανακοίνωση για να πουν ότι «διανύουμε μια δύσκολη περίοδο και είναι σημαντικό να συνεργαστούμε όλοι μαζί για να βρούμε έναν τρόπο διόδου του συλλόγου απ΄ αυτή και τελειώσει η σεζόν με τον τρόπο που όλοι ελπίζουμε».\nΤελευταία ενημέρωση: Πέμπτη, 26 Μαρτίου 2020, 21:34\n«Τέλος» για εφέτος στις «μικρές» κατηγορίες\nΠέθανε η Κατερίνα Ζιώγου, η Ντορίτα του...\nΚ. Μητσοτάκης: Θα καταφέρουμε να ξεπεράσουμε την...


23 εθνικές λιχουδιές που τις λες και... περίεργες! (φωτό) | Pronews\n06/04/2017 - 15:09 | Τελευταία ενημέρωση: 31/05/2017 - 14:41\n23 εθνικές λιχουδιές που τις λες και... περίεργες! (φωτό)\nΚαι τι ξέρουν οι άλλοι λαοί από λιχουδιές όταν εμείς για να στρώσουμε το στομάχι μας, μετά από μεθύσι, τρώμε πατσά; Και τι ξέρουν οι άλλοι λαοί όταν εμείς το Πάσχα τρώμε μαγειρίτσα! Ναι φίλοι μου, δεν απέχουμε και πολύ από τα δικά τους πιάτα αν το καλοσκεφτούμε…\n1. Smalahove, Νορβηγία\nΤο πιο νόστιμο πράγμα, στο κεφάλι του πρόβατου, λένε πως είναι το μάτι, οπότε όταν μαζεύονται για να φάνε Smalahove κάνουν ένα μικρό πάρτυ!\n2. Basashi, Ιαπωνία\nΤο Basashi είναι ωμό κρέας αλόγου, σε λεπτές φέτες, σερβιρισμένο με τζίντζερ, φρέσκα κρεμμυδάκια και σάλτσα σόγιας\n3. Chapulines, Μεξικό\nΤηγανητά τριζόνια είναι, ναι…\n4. Durian, Ταϊλάνδη\nΛένε πως είναι το πιο βρoμερό φρούτο στον κόσμο. Μερικοί το συγκρίνουν με σάπιες κάλτσες και κρεμμύδια…\n5. Zwiebelmettwurst, Γερμανία\nΑγαπημένη γερμανική λιχουδιά! Με ωμό χοιρινό κιμά και κρεμμύδι!\n6. Cuy Asado, Εκουαδόρ\nΨητό ινδικό γουρούνι, μεγάλη λιχουδιά και πολύ νόστιμο!\n7. Sea egg, Μπαρμπέιντος\nΜεγάλη λιχουδιά σου λέει, κάτι σαν αχινός, ναι! Τρώγεται τηγανητό ακόμα και ωμό με λίγο λεμονάκι!\n8. Μopane Worm, Αφρική\nΜια μεγάλη, βρώσιμη, κάμπια γνωστή ως Worm Mopane, ζει στα θερμότερα μέρη της Νότιου Αφρικής\n9. Balut, Φιλιππίνες\nΑναπτυσσόμενο έμβρυο πάπιας.\n10. Lutfisk, Σουηδία\nΑποξηραμένα ψάρια, τρώγονται κυρίως τα Χριστούγεννα, σερβίρεται συνήθως με μπιζέλια και μπεσαμέλ.\n11. Arroz De cabidela, Πορτογαλία\nΚουνέλι ή κοτόπουλο μαγειρεμένο στο αίμα(!!!) του, και ρύζι μαγειρεμένο με ξίδι και νεράκι.\n12. Vegemite, Aυστραλία\nΣυμπυκνωμένο εκχύλισμα μαγιάς. Μοιάζει σαν πίσσα και μυρίζει σαν πουκάμισο μπάρμαν μετά από μια δύσκολη βραδιά και τόσο αλμυρό όσο η Νεκρά Θάλασσα, ναι…\n13. Butod, Μαλαισία\nΕίναι σκουλήκι, ναι, άσχημο στην όψη αλλά πολύ θρεπτικό…\n14. Kercha, Αλγερία\nΓεμιστό στομάχι προβάτου\n15. Frog Legs, Γαλλία\nΈνα από τα πιο γνωστά εδέσματα της Γαλλίας, τα βατραχοπόδαρα! Με σάλτσα σκόρδου και μαϊντανό.\n16. Soused Herring, Ολλανδία\nΑλμυρή ρέγγα σε ψωμί.\n17. Salmiakκi, Φιλανδία\nΑλμυρή γλυκόριζα, νόστιμο μεν αλλά με γεύση αμμωνίας που το καθιστά θανατηφόρα χημικό από μόνο του.\n18. Century eggs, Κίνα\nΑυγά διατηρημένα για πολλά χρόνια. Εξού και το χρώμα, ναι…\n19. P’tcha, Ισραήλ\nΚατασκευάζεται από ζελέ μοσχαροπόδαρων.\n20. Flaeskesvaer, Δανία\nΔέρμα γουρουνιού κομμένο σε λωρίδες.\n21. Soondae, Κορέα\nΔημοφιλές κορεάτικο snack δρόμου, λουκάνικο με συκώτι μαγειρεμένα με αίμα!\n22. Surstromming, Σουηδία\nΌταν ανοιχτεί το κουτί αυτό μπορεί να σας πεθάνει… Είναι όμως ψάρι που έχει υποστεί ζύμωση για 6 μήνες, λίγο πριν τη σήψη, ναι…\n23. Deep-fried Oreos, Ηνωμένες Πολιτείες Αμερικής


Έρευνα ΙΟΒΕ για τη φαρμακευτική αγορά στην Ελλάδα: Οι αριθμοί δείχνουν ότι βγήκαμε από τα μνημόνια, αλλά όχι από την κρίση | Nextdeal\nΆρης Μπερζοβίτης, 3/5/2019 - 15:09\nΌλα τα σημαντικά στοιχεία της αγοράς φαρμάκου -οι εξελίξεις και οι τάσεις σε Ελλάδα και Ευρώπη, στον χώρο του φαρμάκου και της υγείας γενικότερα- αναδεικνύοντας παράλληλα τη συμβολή του Κλάδου στην Εθνική Οικονομία, αποτυπώνει η τελευταία έρευνα του Ιδρύματος Οικονομικών και Βιομηχανικών Ερευνών (ΙΟΒΕ): «Η φαρμακευτική αγορά στην Ελλάδα: Γεγονότα και Στοιχεία 2018» (διαβάστε εδώ την έρευνα), που πραγματοποιήθηκε με τη συνεργασία του Συνδέσμου Φαρμακευτικών Επιχειρήσεων Ελλάδας (ΣΦΕΕ).\nΗ έκθεση παρουσιάσθηκε από το γενικό διευθυντή του ΙΟΒΕ Νίκο Βέττα σε ειδική εκδήλωση με την παρουσία εκπροσώπων των φορέων του φαρμακευτικού κλάδου (δείτε εδώ την παρουσίαση).\n(Από αριστερά) Γενικός Διευθυντής ΣΦΕΕ, κ. Μιχάλης Χειμώνας, Γενικός Διευθυντής ΙΟΒΕ, κ. Νίκος Βέττας,\nΠρόεδρος Επιτροπής Τεκμηρίωσης ΣΦΕΕ, κ. Δημήτρης Αναγνωστάκης, Πρόεδρος ΣΦΕΕ, κ. Ολύμπιος Παπαδημητρίου\nκαι Επιστημονικός Σύμβουλος ΙΟΒΕ, κ. Άγγελος Τσακανίκας\nΣτην ομιλία του ο πρόεδρος του ΣΦΕΕ Ολύμπιος Παπαδημητρίου, σημείωσε ότι παρά την έξοδο από τα μνημόνια η λιτότητα στον χώρο της υγείας συνεχίζεται με τη λογική της κλειστής φαρμακευτικής δαπάνης να επεκτείνεται μέχρι το 2022 με νομοθετική ρύθμιση, γεγονός που επιδεινώνει ακόμη περισσότερο τις συνθήκες λειτουργίας και τις προοπτικές του κλάδου στη χώρα. Στη συνέχεια, εξέφρασε τον έντονο προβληματισμό των εταιριών του κλάδου για την χρονιά που διανύουμε: «Και ενώ μέχρι τώρα οι δυσβάστακτες υποχρεωτικές επιστροφές της φαρμακοβιομηχανίας προς το κράτος (για τα έτη 2012-2018 πληρώσαμε σε υποχρεωτικές επιστροφές κι εκπτώσεις € 5,3 δισεκ.!) δεν φαίνεται να επηρέασαν την πρόσβαση των ασθενών στις θεραπείες τους, κάτι τέτοιο φαίνεται δύσκολο να συνεχιστεί στο μέλλον, αφού οι προβλέψεις για τη φετινή χρονιά, αλλά και για τις επόμενες, φαντάζουν εξαιρετικά δυσοίωνες. Ήδη για το πρώτο δίμηνο (Ιανουάριος-Φεβρουάριος 2019) το clawback του ΕΟΠΥΥ είναι αυξημένο κατά 16% συγκριτικά με το πρώτο δίμηνο του 2018! Η είσοδος νέων καινοτόμων θεραπειών στη χώρα καθίσταται προβληματική, ενώ δεν αποκλείεται να κινδυνεύσουν να λείψουν από την αγορά και καθιερωμένες θεραπείες που ήδη χρησιμοποιούνται από σημαντικό αριθμό ασθενών». Κλείνοντας ανέφερε: «Με την παρούσα κατάσταση καθίσταται ανύπαρκτη κάθε δυνατότητα μελλοντικού σχεδιασμού και απομακρύνεται το τρένο της ανάπτυξης. Βγήκαμε από τα μνημόνια, αλλά όχι από την κρίση». Διαβάστε εδώ το χαιρετισμό του κ. Ολύμπιου Παπαδημητρίου.\nΦωτογραφία: (Από αριστερά) Πρόεδρος ΣΦΕΕ, κ. Ολύμπιος Παπαδημητρίου, Γενικός Διευθυντής ΙΟΒΕ, κ. Νίκος Βέττας, Γενικός Διευθυντής ΣΦΕΕ, κ. Μιχάλης Χειμώνας και Επιστημονικός Σύμβουλος ΙΟΒΕ, κ. Άγγελος Τσακανίκας\nΓενικό Νοσοκομείο Νίκαιας «Aγ. Παντελεήμων»: Το νοσοκομείο που περιέθαλψε τους πρώτους πρόσφυγες που κατέφυγαν στον ΠΕΙΡΑΙΑ!\nΗ ιστορία του Γενικού Νοσοκομείου Νίκαιας «Aγ. Παντελεήμων» ξεκινά από την περίοδο της Μικρασιατικής Καταστροφής ταυτόχρονα με την εγκατάσταση των...\nΑσφαλιστικό ΝΑΙ, 17/01/2022 - 15:25 17/1/2022\nΘεραπεία της στυτικής δυσλειτουργίας των διαβητικών με κρουστικά κύματα!\nΤου Άρη Μπερζοβίτη Περίπου 300.000 Έλληνες αντιμετωπίζουν πρόβλημα στυτικής δυσλειτουργίας, ωστόσο ελάχιστοι είναι αυτοί που επισκέπτονται τον ιατρό τους για να...\nΑσφαλιστικό ΝΑΙ, 17/01/2022 - 15:12 17/1/2022


Περιφέρεια: Πήρε τα αθλητικά αλλά θα παίξει μπάλα; • EpirusPost • Ειδήσεις, Ιωάννινα, Άρτα, Πρέβεζα, Θεσπρωτία\nΠεριφέρεια: Πήρε τα αθλητικά αλλά θα παίξει μπάλα;\nΣοβαρά ερωτήματα εγείρει η εσπευσμένη απόφαση του Περιφερειακού Συμβουλίου Ηπείρου να προχωρήσει σε προγραμματική σύμβαση με τη Γενική Γραμματεία Αθλητισμού ώστε να αναλάβει τη διαχείριση του ΠΕΑΝΚΙ, δηλαδή των τριών μεγάλων αθλητικών χώρων της πόλης των Ιωαννίνων. Του Εθνικού Σταδίου, του Πανηπειρωτικού και του ΕΑΝΚΙ.\nΤα πυρά της αντιπολίτευσης είναι έντονα και απολύτως δικαιολογημένα, καθώς η Περιφέρεια Ηπείρου, σε μία πολύ δύσκολη οικονομική συγκυρία, έρχεται να υποκαταστήσει το κράτος, να αναλάβει τις υποχρεώσεις του και να υπογράψει μία προγραμματική σύμβαση που έχει πολλά κενά.\nΠέρα από την αντιπολίτευση όμως, αξία έχει και η αρνητική ψήφος που έδωσε ο αντιπεριφερειάρχης Γιάννης Καραμπίνας, ο οποίος έχει πολύ καλή γνώση των αθλητικών πραγμάτων.\nΗ Περιφέρεια Ηπείρου αναλαμβάνει τους χώρους αυτούς με τη δέσμευση της Γενικής Γραμματείας ότι θα χρηματοδοτείται με το ποσό των διακοσίων χιλιάδων ετησίως.\nΗ εμπειρία του παρελθόντος βέβαια λέει ότι καμία προγραμματική μεταξύ της αυτοδιοίκησης και της πολιτείας δεν τηρήθηκε. Συνήθως η πρώτη πλήρωνε και η δεύτερη χρωστούσε και μάλιστα σε εποχές όπου το χρήμα έρεε άφθονο.\nΗ Περιφέρεια όμως αποφάσισε να πάρει το ρίσκο. Βέβαια πολλοί είναι αυτοί που αναφέρουν ότι πίσω από το ρίσκο αυτό κρύβεται η επιθυμία της να ελέγξει απόλυτα τον χώρο του αθλητισμού, πράγμα που θα φανεί στο προσεχές μέλλον.\n«Οφείλατε να κάνατε μια απλή μελέτη βιωσιμότητας, όπου θα φαίνεται το μέγιστο και το ελάχιστο ποσό λειτουργίας των αθλητικών εγκαταστάσεων και να καταγραφεί στην προγραμματική. Επίσης θα έπρεπε να καταγράφεται και το ποσό της φετινής χρονιάς διότι απ’ όσο γνωρίζω το υπόλοιπο για φέτος θα είναι 0 μηδέν» ανέφερε στην εισήγησή του ο Περιφερειακός Σύμβουλος της παράταξης Ήπειρος τόπος να ζεις Μάκης Χατζηεφραιμίδης.\nΜία σειρά σοβαρών ζητημάτων θέτει με ανακοίνωσή του ο επικεφαλής της παράταξης ΑΥΡΙΟ Γιάννης Παπαδημητρίου. Συγκεκριμένα αναφέρει:\n– δεν συνοδεύεται από παρουσίαση των ισολογισμών και των οικονομικών στοιχείων λειτουργίας των 3 αθλητικών εγκαταστάσεων, ώστε να υπάρχει σαφής εικόνα για το κόστος λειτουργίας και τις ανάγκες τους\n– είναι σίγουρο ότι δεν επαρκεί ούτε για τα τυχόν υφιστάμενα χρέη ούτε για τις απαραίτητες πλην δαπανηρές επενδύσεις παγίων (λ.χ. νέα στέγη στο ΕΑΝΚΙ, συντηρήσεις χλοοτάπητα κλπ.)\n– είναι αβέβαιο ακόμη και λόγω των ασαφών διατυπώσεων της προγραμματικής σύμβασης, καθώς πολλές φορές ανάλογες ασαφείς διατυπώσεις έχουν χρησιμοποιηθεί από τη Γενική Γραμματεία Αθλητισμού για την περικοπή επιχορηγήσεων\n– τέλος η οποιαδήποτε καταβολή ποσών εξαρτάται άμεσα από τις εντολές και τις περικοπές της τρόϊκας και είναι εξαιρετικά επισφαλής.


Γιάκομπσεν: «Ανυπομονώ να παίξω για τον Παναθηναϊκό και τους οπαδούς μας» | Panathinaikos24.gr\nΓιάκομπσεν: «Ανυπομονώ να παίξω για τον Παναθηναϊκό και τους οπαδούς μας»\nΟ Άξελ Γιάκομπσεν κάνει ντεμπούτο στο Panathinaikos24.gr και γράφει για τη μεταγραφή του στον Παναθηναϊκό, τις πρώτες εντυπώσεις του από την ομάδα αλλά και τη σχέση με τους οπαδούς.\n02.10.2018 | 12:40\nΓεια σας! Είμαι ο Άξελ Γιάκομπσεν και από εδώ, στο Panathinaikos24.gr θα τα λέμε όσο το δυνατόν πιο συχνά κατά τη διάρκεια της χρονιάς.\nΜόνος πρώτος και με διαφορά! 798 ΠΡΟΒΟΛΕΣ\nΤο καλοκαίρι πήρα την απόφαση να αγωνιστώ με τον Παναθηναϊκό, αλλά πριν καν έρθω εδώ, ήξερα ήδη ορισμένα πράγματα για το κλαμπ, όσον αφορά το μέγεθός του, την ιστορία του και… φυσικά τους οπαδούς. Μου άρεσε που είδα το πόσο παθιασμένοι είναι με την ομάδα. Δεν κρύβω ότι ανυπομονώ να παίξω μπροστά στους οπαδούς μας στα επίσημα ματς.\nΠριν συνεχίσω θα ήθελα να σας… συστηθώ. Είμαι ένας παίκτης που του αρέσει η επίθεση, αν και αγωνίζομαι σε μια, όχι και τόσο επιθετική θέση. Μου αρέσει να λαμβάνω τα vibes της εξέδρας. Εξάλλου, η σχέση παίκτη και εξέδρας είναι πάντα αμφίδρομη, εκείνοι με τη φωνή τους σου δίνουν την απαραίτητη ενέργεια, αλλά εσύ θα πρέπει να την τροφοδοτείς με τις καλές εμφανίσεις σου.\nΟι εντυπώσεις μου από το πρώτο διάστημα στην Ελλάδα είναι εξαιρετικές. Από την πρώτη στιγμή είδα ότι αποτελώ μέλος ενός οργανωμένου κλαμπ, με υψηλούς στόχους, που όλα λειτουργούν όπως πρέπει.\nΗ ομάδα μας αποτελείται από αρκετούς νέους παίκτες, οπότε πρέπει να μάθουμε ο ένας τον άλλον, τόσο σε αγωνιστικό όσο και σε προσωπικό επίπεδο. Μέχρι στιγμής είμαι αρκετά ικανοποιημένος από το επίπεδο των εμφανίσεών μας στην προετοιμασία, αν και είμαστε ακόμη στην αρχή της φετινής μας προσπάθειας.\nΜέχρι τώρα έχουμε κάνει καλή πορεία στα φιλικά ματς, ενώ κατακτήσαμε και δύο φιλικά τουρνουά. Ασφαλώς πρόκειται για ματς προετοιμασίας, αλλά είμαστε χαρούμενοι για τις νίκες μας. Δείχνει ότι προχωράμε μπροστά, κάνοντας ένα βήμα τη φορά. Φυσικά, οφείλουμε να βελτιώσουμε ορισμένα πράγματα στο παιχνίδι μας, αλλά δουλεύουμε σκληρά καθημερινά για να το πετύχουμε, ώστε να είμαστε απόλυτα έτοιμοι για τα επίσημα ματς.


Άγιος Ιωάννης ο Καρπάθιος: Προσευχή live σήμερα στο ΕΚΚΛΗΣΙΑ ONLINE- Στείλτε ονόματα - ΕΚΚΛΗΣΙΑ ONLINE\nΆγιος Ιωάννης ο Καρπάθιος: Προσευχή live σήμερα στο ΕΚΚΛΗΣΙΑ ONLINE- Στείλτε ονόματα\nΔευτέρα, 24 Αυγούστου 2020 16:48\nΑρχική » ΝΕΑ » Άγιος Ιωάννης ο Καρπάθιος: Προσευχή live σήμερα στο ΕΚΚΛΗΣΙΑ ONLINE- Στείλτε ονόματα\nΕΚΚΛΗΣΙΑ ONLINE: Ο βίος και τα αποσπάσματα από την διδασκαλία του Αγίου Ιωάννη του Καρπάθιου του Αγίου Ιωάννου του Καρπαθίου, από τον Αρχιμανδρίτη της Ιεράς Μητροπόλεως Ρόδου, Αθανάσιο Μισσό.\nO Άγιος Ιωάννης ο Καρπάθιος.\nΕορτολόγιο: 25 Αυγούστου η Εκκλησία μας τιμά τη μνήμη του Αγίου Ιωάννου του Καρπαθίου.\nΟ βίος και τα αποσπάσματα από την διδασκαλία του Αγίου Ιωάννη του Καρπάθιου του Αγίου Ιωάννου του Καρπαθίου, από τον Αρχιμανδρίτη της Ιεράς Μητροπόλεως Ρόδου, Αθανάσιο Μισσό.\nΔιαβάστε ακόμη Προσευχή στον Άγιο Ιούδα το Θαδδαίο\nΓιορτή σήμερα: Άγιος Ιωάννης ο Καρπάθιος.\n00:10 Άγιος Ιωάννης ο Καρπάθιος\n01:07 Αγιοκατάταξη Αγίου Ιωάννου του Καρπαθίου\n01:55 Όσες φορές τύχει να πέσεις, τόσες φορές να σηκωθείς\n03:14 Έπεσες; Πάλι σήκω!\n03:53 Κι ο εχθρός υποφέρει από εμάς\n04:46 Οι παγίδες του διαβόλου\n05:31 Σώζομαι ή κολάζομαι;\n06:30 Η προσευχή μας κάνει ρωμαλέους\n07:01 Για την φλυαρία\n08:03 Με καθαρό το νου να ευαρεστήσουμε το Θεό\n08:52 Μην απελπίζεσαι\n09:44 Δεν έχει καμία εξουσία πάνω μας ο σατανάς\n11:38 Βραβεία και στεφάνια δίνουν οι πειρασμοί\n11:55 Η μετάνοια σε κάνει πάλι λαμπρό\nΑυγ 24, 2020 Φανούρης Ευστράτιος\n1 χρόνο πριν Γράφει το ΕΚΚΛΗΣΙΑ ONLINE, ΝΕΑ25 Αυγούστου, live, Άγιος Ιούδας ο Απόστολος, Άγιος Ιωάννης ο Καρπάθιος, Απόστολος Θαδδαίος, Βίοι Αγίων, ΓΙΟΡΤΑΖΟΥΝ ΣΗΜΕΡΑ, γιορτή σήμερα, ΕΚΚΛΗΣΙΑ ONLINE, ΕΚΚΛΗΣΙΑ ΤΗΣ ΕΛΛΑΔΟΣ, ΠΟΙΟΙ ΓΙΟΡΤΑΖΟΥΝ ΣΗΜΕΡΑ, Προσευχή\nΠληρώνονται οι συντάξεις ΙΚΑ ΟΑΕΕ, ΟΓΑ, ΕΤΑΑ Σεπτεμβρίου 2020 και οι επικουρικέςΠέτσας: Κάθε Τρίτη και Παρασκευή η ενημέρωση από Τσιόδρα - Χαρδαλιά για τον κορωνοϊό\n06:54Τρ 25-Αυγ-2020 Μαρία\nΥπέρ υγείας Σωματικής και ψυχικής\nΕΟΡΤΑΣΜΟΣ ΤΗΣ ΠΑΝΑΓΙΑΣ ΠΑΡΑΜΥΘΙΑΣ ΣΤΗΝ Ι. ΜΗΤΡΟΠΟΛΗ ΚΟΡΙΝΘΟΥ\nΠοιοι γιορτάζουν σήμερα 23 Μαρτίου\nΠΟΙΟΙ ΓΙΟΡΤΑΖΟΥΝ ΣΗΜΕΡΑ: Ποιοι γιορτάζουν σήμερα. Ο Άγιος Λουκάς ο Ανδριανουπολίτης τιμάται σήμερα 23 Μαρτίου 2019 από την Εκκλησία μας. Ο Άγιος Λουκάς, γεννήθηκε από τον Αθανάσιο και τη Δομνίτσα στην Αδριανούπολη της Θράκης. Σε ηλικία έξι χρονών έμεινε ορφανός από πατέρα και η μητέρα του τον παρέδωσε σ' έναν Ζαγοραΐο πραγματευτή, με τον όποιο εγκαταστάθηκε στην Κωνσταντινούπολη.\nΚοινωνικό μέρισμα: Μέχρι σήμερα 26/12 οι αιτήσεις στο koinonikomerisma.gr\nΚΟΙΝΩΝΙΚΟ ΜΕΡΙΣΜΑ: Δικαιούχοι οι οποίοι στις φορολογικές τους δηλώσεις δεν είχαν δηλώσει το ΑΦΜ των εξαρτώμενων μελών. Όλες οι ειδήσεις για αιτήσεις στο κοινωνικό μέρισμα.\nΕΟΡΤΟΛΟΓΙΟ ΠΟΙΟΙ ΓΙΟΡΤΑΖΟΥΝ ΣΗΜΕΡΑ 22 ΑΥΓΟΥΣΤΟΥ\nΕορτολόγιο: Οσία Ανθούσα και Αθανάσιος ο ιερομάρτυρας που βάπτισε αυτήν, και οι δύο υπηρέτες της Χαρίσιμος και Νεόφυτος.\nΕφέτος, εορτάζει το παρεκκλήσιο του Αγίου Ιούδα του Θαδδαίου του Αδελφόθεου στον Λυκαβηττό εκ μεταθέσεως στις 21 και 22 Ιουνίου 2021, λόγω του Ψοχσάββατου.


Έβελυν Καζανττζόγλου | Iciao\nΑρχική > Έβελυν Καζανττζόγλου\nΗ απόφαση της Έλενας Χριστοπούλου και του ΣΚΑΪ είναι οριστική. Η Έλενα δεν πρόκειται να αναλάβει την παρουσίαση του «Extreme make over» και το κανάλι δέχθηκε την απόφασή της. Βέβαια, αυτό δεν σημαίνει ότι οι άνθρωποι του σταθμού κάθονται με σταυρωμένα τα χέρια για την παρουσίαση του ριάλιτι μεταμορφώσεων. Καλά πληροφορημένες πηγές αναφέρουν ότι η […]\nΈβελυν Καζανττζόγλου,Έλενα Χριστοπούλου\nΒρέθηκε η αντικαταστάτρια της Χριστοπούλου στον ΣΚΑΪ! Οι επαφές με καλλονή παρουσιάστρια